c: text/html

text:
Tuesday, December 4, 2012
4 P’S INFO-DRIVE, NAARAMID ITI TALLO A BARANGAY
Cabugao, Ilocos Sur – Naiyusuat ti In formation Drive ti Municipal Social Welfare and Development Office, LGU-Cabugao pakaseknan iti umisu a panangannurot dagiti kabarbaro a kameng/uray latta ti agdama a kameng iti Pantawid Pamilyang Pilipino Program (4 P’s), maysa a prayoridad a programa ti Gobierno Nasional nga ipatpatungpal ti LGU’s iti babaenna.
Iti LGU Cabugao, babaen ti direktiba ni Mayor Edgardo “Ediboy” S. Cobangbang, Jr., naisaknap iti 33 a barangay ti ili babaen ti DSWD-MSWDO nga idauluan ni Mrs. Lydia S. Gazmen a nangdeterminar kadagiti pamilia a kualipikado a makasagrap daytoy a tulong para iti napanglaw.
Agtultuloy ti papan ti grupo ti MSWDO kadagiti barangay a nakaeskediul iti panangmitingda kadagiti kameng ti 4 P’s tapno maadalanda iti pakabuklan ti programa ken iti pagrebbenganda a mabenepisiaran.
Iti Disiembre 3, 2012, naaramid ti panagmiting ti MSWDO kadagiti 4 P’s Members iti Barangay Bonifacio, Quezon ken Baclig. Indauluan ni Miss Aida Cueto ti grupo a napan nangmiting. # (Web In-Action)
Posted by Bayan ng Cabugao, Ilocos Sur at 9:49 AM
Subscribe to: Post Comments (Atom)

robotstxt: allowed

filter: keep


text:
May 31, 2012
Bannawag -- Hunio 11, 2012
SARITA
4 Kas Kaadayo ti Lucena
Manuel S. Diaz
NOBELA
26 Daga a Nakayanakan (8)
Juan Cabreros Laya
30 Dagiti Bituen iti Imatangda (33)
Jose A. Bragado
DANIW
14 Ad-adasem Dagiti Sagibo
Rolando A. Seguro, Jr.
48 Ti Dangadangta
Ariel S. Tabag
SALAYSAY
8 Gapu Ta Daytoy ti Linteg (39)
Hues Joven F. Costales (Ret.)
12 Guilty!
Neyo Mario E. Valdez
16 Ket Nadanon Daytoy a Pagadalan ti Maika-100 a Tawenna!
Clotilde Cariño Alzate
38 Naidumduma ti Wagasna nga Agmula iti Kamatis
Reynaldo E. Andres
44 Ti Balasitang nga Agnagan iti Jessica
Constante P. Ancheta
KOMIKS
19 Tres Muchos (55)
22 Bannatiran (70)
24 Miks & Tiks
KOLUM
10 Kas Kuna ni Manang Imee
18 Dear Doc
29 Okeyka, Apong
34 Ading Kosinera
35 TIPS
37 Kastoy, Kapid, Ditoy Hawaii
40 Padasem Daytoy, Kailian
PAGLINGLINGAYAN
44 Showbiz
46 Innotang, Kdp.
47 Sinniriban
47 Sapukas
47 Sudoku
47 Aggarakgaktayo
DADDUMA PAY
2 Ti Makunami
15 Tao, Lugar, Pasamak
28 Siled ti Kararag
31 Txtm8
32 Isublitayo Koma Dagiti Kawayan iti Igid Dagiti Karayan
33 Ti Gasatmo Ita a Lawas
36 Ammuem Pay Dagitoy
May 30, 2012
Narungbo ti 3rd Tam-awan International Arts Festival
ITAY napalabas a Mayo 23 agingga iti Mayo 27, naangay ti 3rd Tam-awan International Arts Festival iti Tam-awan Village nga ayuyang dagiti agkakalaing nga artists iti rehion ken pagaayat a pasiaren dagiti ganggannaet.
Nagtinnulong ti National Commission for Culture and the Arts (NCCA) ken Chanum Foundation, Inc., a nangipasdek iti Tam-awan, tapno mapagmata daytoy a pagteng, kas paset metten ti pannakarambak ti National Heritage Month.
Iti gaed da TIAF Director Chit Asignacion ken Jordan Mang-osan a presidente ti Chanum foundation, Inc., kunada man a daytoy ngatan ti kadakkelan a parambak dagiti artists iti Siudad ti Baguio ta sakbay pay ti panagrehistro dagiti delegado, nangangayen da Annie Bungauen, Benny Sokkong ken Danny Acuña iti workshop iti Kanta, Sala ken Panagdrowing iti Komiks (Comic Art).
Narugian met ti kangrunaan a paset daytoy babaen ti cañao a tradision dagiti taga-Cordillera. Kas ipasimudaag ti temana a “Brewing with the Arts,” naipakita iti las-ud ti tallo nga aldaw dagiti nadumaduma a “wine” nga aramid dagiti taga-Cordillera. Impakitada met no kasano ti panagaramidda. Ken adda pay dagiti naawis a taga-Ilokos ken Germany a nangipakita met iti panagaramidda iti bukodda a “wine”!
Iti benneg ti arte, nataming dagiti nadumaduma a topiko a kas iti Intellectual Property Rights, Art Conservation, Museum Restoration, Tattoo Art, ken adda pay Fashion Show a nakaitampokan ti Kultura ken dagiti Pagan-anay dagiti taga-Cordillera.
Tinawen nga agbaliwbaliw ti tampok ti festival— idi 2010, addaan daytoy iti tema a “Preserving the Gift of Faith,” sa itay napan a tawen, “Weaving Though the Arts.”
Apaman a nabuangay ti Chanum Foundation, Inc idi 1998, rinugiannan ti nagpatakder kadagiti kannawidan a balay dagiti Ifugao a ti pampanunotenna, nangbukel iti maysa a purok a mabalin a pasiaren dagiti tattao a saan a naaddaan iti gundaway a nakagteng kadagiti nasulsulinek a paset ti Cordillera. Ita, nalataken daytoy ket uray dagiti saan a naayat iti arte, maguyugoyda a pumasiar iti kinapintasna.—O
(Naipablaak iti Bannawag, Hunio 4, 2012 a bilang.)
“2012 BALASANG TI AWAY” TI SIUDAD TI BATAC
“2012 BALASANG TI AWAY” TI SIUDAD TI BATAC. Napnuan ragsak dagitoy lima nga agkakalapsat a babbalasang a nakoronaan kalpasan a nangabakda iti kalkalpas a “2012 Balasang ti Away” a kas nayon a pinangrambak ti siudad iti Farmers Day idi rabii ti Biernes ti Mayo 4. Agpakanawan: Emy Olivas ti Baoa East- 3rd Runner-Up, Mae Nikki Cariaga ti San Mateo- 1st Runner-up, Joanne Siggaoat ti Capacuan- 2012 Balasang ti Away Queen, Maya Leonora Pagtama iti Quiling Norte- 2nd Runner-up ken Jona Galut ti Maipalig- 4th Runner-up. Naangay ti koronasion iti Imelda Cultural Center, Siudad ti Batac. (Rinetrato ni Lemuel Duldulao/ Teksto: Jen Tagavilla.)
(Naipablaak iti Bannawag, Hunio 4, 2012 a bilang.)
Saan laeng a pagay: Panagmula iti nateng, panagtaraken iti dingo, mataming met koma
Kiniddaw ni Sen. Ralph Recto iti gobierno itay lawasna nga ipangrunana koma ti pannakapaadda ti umdas a taraon iti pagilian tapno di agbisin dagiti Filipino.
Mainaig iti daytoy, kinuna ti senador a saan laeng koma a ti panagmula iti pagay ti ipangruna ti turay no di pay ket dagiti dadduma a paggapuan ti taraon.
Kinuna ni Recto a babaen ti panangidaulo ti Department of Agriculture (DA), rebbengna koma a maikkan met iti naan-anay nga atension ti panagtaraken kadagiti dingo ken panagmula iti nateng.
Kinuna pay ni Rector a rebbengna met a kitaen ti gobierno dagiti post-harvest facilities tapno saan a masayang ti apit dagiti mannalon, nangruna ti mais ken pagay.
Innayonna a dakkel ti pagkurangan ti sektor ti agrikultura, nangruna kadagiti farm-to-market roads, a gapu iti ingingina dagiti kangrunaan a magatgatang.
(Naipablaak iti Bannawag, Hunio 4, 2012 a bilang.)
Baclig, nailayon a presidente ti GMM
Nailayon ni retirado a Hues Vivencio S. Baclig a presidente ti GUMIL Metro Manila, gunglo dagiti mannurat nga Ilokano iti Metro Manila para iti tawen 2012-2014.
Tubo iti Cabugao, Ilocos Sur, kolumnista iti Bannawag ni Baclig ken nagpapaay iti Regional Trial Court iti Quezon City.
Dagiti dadduma a napili nga opisial: Ariel S. Tabag (bise-presidente), Sherilyn Viloria (sekretaria); Eden Bulong (tesorera); Ross Deritt (auditor); Maria Rosa A. Cabie (PRO).
Dagiti napili a direktor: Angelo “Eloy” Padua; Joy Dilan; Benn Cabacungan; Virgilio Tabugadir; Leonardo S. Fagaragan; Martin Rochina; ken Simeon Berroy.
Dinutokan met ni Baclig ni Juan S.P. Hidalgo, Jr. ti Rosales, Pangasinan a kas presidential adviser, ken ni Honor Blanco Cabie ti Pinili, Ilocos Norte a kas presidential consultant.
Kalpasan ti panagsapata dagiti opisial, pinagsapata met ni Baclig dagiti dua a baro a kameng ti gunglo, da Melogiane Salting ken Aileen Serrano, agpada a mannurat iti Bannawag.
Naangay ti eleksion/miting iti Maki Haus, Quezon City idi Mayo 20, iti panangsangaili ni Padua, FAMAS president. (M.R.A. Cabie)
(Naipablaak iti Bannawag, Hunio 4, 2012 a bilang.)
Panagyaman
Agyaman ti pamilia Aceret ti Delfin Albano, Isabela kadagiti amin a nakipagrikna ken simmaranay kadakuada iti ipupusay ni Apo Rosalino S. Aceret, Sr., 77, idi Mayo 17.
Tubo iti Bacarra, Ilocos Norte ni RSA ngem nagnaed ken ti daydi kaingungotna a Flordeliza, ken dagiti annakda iti Barangay Sto. Rosario, Delfin Albano, Isabela.
Inulila ni RSA dagiti annakda iti daydi Flordeliza a da Engr. Rosalino, Jr. (kameng ti GUMIL Metro Manila) ken Esther ti Tarlac City a kaingungotna; Johnny ken Edith ti Paranaque City; Joey ken Molina; Rodrick ken Zeny; Josie ken Edgar Barut, agpapada nga agindeg iti Delfin Isabela; ken Judy ken Fortunato Derit, Jr. ti Calgary, Canada; dagiti appoko ken kakabagianna.
Naitabon ni RSA idi Mayo 26 iti Sementeryo Aglipay iti San Jose, Delfin Albano, Isabela. (Ross M. Derit)
(Naipablaak iti Bannawag, Hunio 4, 2012 a bilang.)
Purisimo Lazaga, 76
Pimmusay gapu iti aksidente iti kalsada ni GUMIL La Union Director ken mannurat iti Bannawag Purisimo “Abe” O. Lazaga, 76, ti Brgy. Nagsabaran, San Juna, La Union.
Kinuna ti GLU a pimmusay ni Lazaga idi Mayo 17, 2012, kalpasan a dinungpar ti motorsiklo a minaneho ti maatap a nabartek nga agtutubo a kalugaranna.
Naitabon ti bangkayna idi Mayo 26 iti Forest Lake en Cielo Memorial Gardens ti San Juan.
Inulilana ni Rosita Mendoza Lazaga a kaingungotna, dagiti annakda a da Marife, Rommel, Ana Resil ken Joy, agraman dagiti mamanugang ken 12 nga appokona.
(Naipablaak iti Bannawag, Hunio 4, 2012 a bilang.)
May 25, 2012
Fellows iti Pasnaan 2012, naammuan
Sangapulo nga agdadamo a mannurat nga Ilokano ti napili a fellows iti Pasnaan 2012, ti maikatlo a literary workshop ti GUMIL Filipinas, ti gunglo dagiti mannurat nga Ilokano nga idauluan ni Retirado a Hues Vivencio S. Baclig, para iti tay-ak ti sarita, daniw, pangorona a daniw, daniw a para ubbing, bukanegan ken sarilaysay (creative non-fiction).
Dagiti fellows: Prof. Edna Nagtalon, Ryan A. Dulig, Michael John B. Ancheta, Lourden May Parvian, Pearl Dacuag, Ephraim Domingo, Ronelyn Ramones, Ronnie E. Aguinaldo, Narglon C. Utanes ken Dexter M. Fabito. Napili met nga observers da Sheila Mae Villa ken Anthony Miguel Rafanan.
Maisayangkat ti Pasnaan babaen ti Workshop Committee ti GUMIL Filipinas nga idauluan ni Sherma E. Benosa, iti pannakitinnulong ti National Commission for Culture and the Arts, DepEd Currimao District, ken GUMIL Ilocos Norte nga idauluan ni Elizabeth M. Raquel. Agpaay ditoy a panelist da Bannawag Editor Cles B. Rambaud, Juan S.P. Hidalgo Jr., Bannawag Literary Editor Juan Al. Asuncion, Joel B. Manuel, Roy V. Aragon, Estela B. Guerrero, Daniel L. Nesperos, ken Junley L. Lazaga. Ni Bannawag Poetry Editor Ariel S. Tabag ti Workshop Director, idinto a moderators da Mighty C. Rasing ken Freddie Pa. Masuli.
Mainaig itoy, maipaayan ni Rosalie V. Calpito, mannaniw iti Camiling, Tarlac, iti sertipiko ti pammadayaw a kas Naisangsangayan a Fellow iti Pasnaan 2011.
Maangay ti Pasnaan 2012 iti Doña Josefa Edralin Elementary School iti Currimao, Ilocos Norte a pagpapaayan a prinsipal ni Ms. Aurea Austria itoy a Hunio 1-3, 2012. (Pasnaan 2012 Secretariat)
(Naipablaak iti Bannawag, Hunio 4, 2012 a bilang.)
May 24, 2012
Bannawag -- Hunio 4, 2012
SARITA
4 Ti Basi ni Tatang
Sherma E. Benosa
NOBELA
28 Daga a Nakayanakan (7)
Juan Cabreros Laya
32 Dagiti Bituen iti Imatangda (32)
Jose A. Bragado
DANIW
18 Natayok a Gikgik
Renato A. Taylan
34 Linnemmengan
Ronelyn Ramones
48 Margaay Met Dagiti Arapaap
Arnold C. Baxa
SALAYSAY
8 Gapu Ta Daytoy ti Linteg (38)
Hues Joven F. Costales (Ret.)
12 Ania Koma ti Maipaay ti Kayo?
Constante P. Ancheta
16 Pasiarentayo ti Kapurpurawan
Jim P. Domingo
40 Angelita Wagayen: Reyna ti Dragon Fruit iti Ilocos Sur Rey
Reynaldo E. Andres
KOMIKS
21 Tres Muchos (54)
24 Bannatiran (69)
26 Miks & Tiks
KOLUM
10 Kas Kuna ni Manang Imee
20 Dear Doc
31 Okeyka, Apong
36 Ading Kosinera
37 TIPS
39 Kastoy, Kapid, Ditoy Hawaii
42 Padasem Daytoy, Kailian
PAGLINGLINGAYAN
44 Showbiz
46 Johnny Bee, Kdp.
47 Sinniriban
47 Sapukas
47 Sudoku
47 Aggarakgaktayo
DADDUMA PAY
2 Ti Makunami
14 Narungbo ti 3rd Tam-Awan International Arts Festival
15 Tao, Lugar, Pasamak
18 Ti Lengguahe, ti Mangisursuro ken Dagiti Adalan
30 Siled ti Kararag
33 Txtm8
35 Ti Gasatmo Ita a Lawas
38 Ammuem Pay Dagitoy
May 21, 2012
Bilis, Biliskayo Dita!
BILIS, BILISKAYO DITA! Kakalkalap a bilis (herring, kunada iti Ingles) nga isursursor nga ilaklako daytoy a nagaget a tindera ti ikan, iti maysa nga agsapa iti Santa Ana, Cagayan. Kaaduan a maaramid a kas kilawen ti sadiwa a bilis, naimas pay a malingta iti suka, wenno masigang. (Roy V. Aragon)
(Naipablaak iti Bannawag, Mayo 28, 2012 a bilang.)
Buis ti sigarilio ken alkohol, kayat ni PNoy a maipangato
Anamongan ni Presidente Aquino ti panggep ti Kamara a pannakaipangato ti buis ti tabako ken dagiti produkto nga adda alkoholna tapno adda pangalaan ti gobierno iti nayon a pundo ken tapno pangupay kadagiti agtutubo nga agbisio.
Iti pannakiuman kenkuana dagiti agiwarwarnak itay lawasna, kinuna ti Presidente a ti mainayon a buis iti tabako nga agdagup iti P33-bilion, mausarto met laeng a para kadagiti programa iti pannakatagiben ti salun-at ken pannakapataud dagiti nayon a pamastrekan dagiti agmulmula iti tabako.
Panggep pay ti gakat a mangipangato iti makunkuna a “sin” taxes a rakraken ti monopolio iti industria ti tabako.
Iti agdama, maymaysa laeng a kompania ti tabako ti pakailaklakuan dagiti tabako a produkto dagiti mannalon isu a saan a mailaban dagiti mannalon ti kayatda a presio ti apitda.
(Naipablaak iti Bannawag, Mayo 28, 2012 a bilang.)
INCAT Batch ’78 Grand Reunion Homecoming
Mapakaammuan dagiti amin a nagturpos iti Ilocos Norte College of Arts and Trade, Batch ’78, a maangay ti “Grand Reunion Homecoming, 35 Years and Beyond” inton Abril 2013.
Para iti detalye, kauman ti asino man kada Lorna Ramones-Estavillo (09178610406), Liberty Allado-Ros (09282113009) wenno Celia Ancheta-Rentegrado (09165113465). (Arnold Pascual Jose)
Para iti detalye, kauman ti asino man kada Lorna Ramones-Estavillo (09178610406), Liberty Allado-Ros (09282113009) wenno Celia Ancheta-Rentegrado (09165113465). (Arnold Pascual Jose)
(Naipablaak iti Bannawag, Mayo 28, 2012 a bilang.)
13,000 a trabaho, ididiaya ti Libya
Di nakurkurang ngem 13,000 a trabaho ti ididiaya ti Libya kadagiti overseas contract workers bayat ti isasayaat ti kasasaad ti urnos ken talna iti nasao a pagilian, kas impakaammo ti Philippine Overseas Employment Administration (POEA).
Kinuna ni POEA Administrator Hans Cacdac a mairaman kadagiti kasapulan nga agtrabaho iti Libya dagiti eksperto iti tay-ak ti salun-at a kas kadagiti nurses ken midwives ken dagiti adda iti konstruksion a kas kadagiti karpentero, welder, ken inheniero.
(Naipablaak iti Bannawag, Mayo 28, 2012 a bilang.)
Fellows iti 3rd Cordillera Creative Writing Workshop, naammuan
Sangapulo ket innem a mannurat ti napagasatan a makipartisipar iti Third Cordillera Creative Writing Workshop (CCWW) a maangay itoy a Mayo.
Dagiti fellows: Joana Kathleen S. Abgao (Baguio City), Conviron Altatis (Baguio City), Mark Anthony B. Austria (Bugallon, Pangasinan), Edison Balansi (Tabuk, Kalinga), Anneth Bun-as (Tinglayan, Kalinga), Megan D. Casilla (Baguio City);
Leah B. Cruz (Basco, Batanes), Jesamyne A. Diokno (San Carlos, Pangasinan), Jonavey Grace C. Dupagan (Malasiqui, Pangasinan), Io M. Jularbal (Baguio City), Francisco T. Lazaro (Sto. Domingo, Ilocos Sur), Bobby M. Moreno (Sablan, Benguet);
Rhe-Ann B. Ngayaan (La Trinidad, Benguet), Glaiza Patongao (Baguio City), Vicente R. Raras (Calamanuigan, Cagayan), ken Santiago B. Villafania (Pangasinan).
Maangay itoy a Mayo 22-26, 2012 iti Hotel Supreme, Magsaysay Avenue, Baguio City, buklen ti panel of critics ti nasao a workshop da Herminio S. Beltran Jr., Francis Macansantos, ken Prof. Victor Emmanuel Carmelo Nadera Jr. Guest lecturers da Dr. Priscilla Supnet Macansantos ken Prof. Delfin Tolentino Jr.
Pagtinnulongan nga isayangkat ti University of the Philippines Baguio ken ti National Commission for Culture and the Arts daytoy nga edision ti CCWW a pagpaayan met a kas coordinator ni Dr. Elizabeth Calinawagan, chairperson ti UP Baguio Committee for Culture and the Arts.
(Naipablaak iti Bannawag, Mayo 28, 2012 a bilang.)
Bannawag -- Mayo 28, 2012
SARITA
6 Kumaw
Fred T. Ilac
NOBELA
30 Daga a Nakayanakan (6)
Juan Cabreros Laya
34 Dagiti Bituen iti Imatangda (31)
Jose A. Bragado
DANIW
4 Ta Diak Kayat a Dagulliten
Romel A. Pascua
32 Igaaw
Angeluz G. Biz
SALAYSAY
8 Gapu Ta Daytoy ti Linteg (37)
Hues Joven F. Costales (Ret.)
12 Taginayonentayo Koma ti Pakasaritaan
Jim P. Domingo
40 Nalaing nga Agmula iti Ubi
Reynaldo E. Andres
KOMIKS
21 Tres Muchos (53)
24 Bannatiran (68)
26 Miks & Tiks
KOLUM
14 Dear Judge
20 Dear Doc
33 Okeyka, Apong
36 TIPS
39 Kastoy, Kapid, Ditoy Hawaii
42 Padasem Daytoy, Kailian
44 Ading Kosinera
PAGLINGLINGAYAN
45 Heavy Equipmen, Kdp.
46 Showbiz
48 Sinniriban
48 Sapukas
48 Sudoku
48 Aggarakgaktayo
DADDUMA PAY
2 Ti Makunami
10 Apay a Nasken nga Ammo ti Ubing ti Agbasa?
15 Tao, Lugar, Pasamak
16 Ilokano Dagitoy a Disipulo ni Juan Luna
18 Autor, Saan nga Awtor?
28 Dua a Pagteng iti Musika, Lagipen ti NCCA
29 Ipapaayna ti Namnama Kadagiti Agdengdengngeg
31 Txtm8
35 Siled ti Kararag
37 Ti Gasatmo Ita a Lawas
38 Ammuem Pay Dagitoy
May 16, 2012
5th Premio Duque, naluktan
Ipakaammo ti Secretariat ti Premio Reynaldo A. Duque a silulukaten ti Salip iti Sarita ti 5th Premio Duque. Naipanagan ti award-giving body ken ni mabigbig a mannurat Reynaldo A. Duque, tubo iti Siudad ti Candon, iti panangesponsor ni Teresita R. Duque a kaingungotna.
Dagiti pagannurotan:
1. Silulukat ti salip kadagiti Ilokano a mannurat nga agdama ken dati a kameng ti GUMIL Metro Manila ken GUMIL Candon, (Ilocos Sur) nga agindeg iti Filipinas wenno addan iti ganggannaet, malaksid kadagiti kameng ti Bannawag, wenno kakabagianda.
2.Agatiddog ti sarita iti 10-15 a panid, naimakinilia wenno naikompiuter iti doble espasio iti 8-1/2 x 11 a coupon bond. Maysa laeng a sarita ti mabalin nga isalip ti tunggal mannurat.
3. Nasken a parbo a nagan ti maikabil iti manuskrito a pakisalip. No ipatulod babaen ti e-mail: dua nga MS Word document files ti idatag. Umuna, ti sarita a pakisalip. Maikadua, ti parbo ken pudno a nagan ti autor, pakasaritaan ti biag ti autor, ken ti sertipikasion ti pammigbig ti gunglo (GUMIL Metro Manila ken GUMIL Candon) a kameng wenno pagkamenganto ti mannurat.
4. No ipatulod babaen ti koreo: uppat (4) a kopia ti idatag ken pakuyogan ti entry iti narikpan a sobre a nakailanadan ti paulo ti sarita ken ti parbo a nagan ti autor. Laonen ti sobre ti ladawan, naisurat a kabibiag ti autor, kasta met ti pudno a naganna. No iti e-mail, iturong iti asseng.tabag@gmail.com. No iti koreo, ipatulod iti Premio Reynaldo A. Duque Secretariat, c/o Bannawag, Manila Bulletin Publishing Corporation, Muralla cor. Recoletos Sts., Intramuros, 1002 Manila.
5. Makaammo ti makisalip a mangpili iti tema ti saritana, ngem masapul a mainaig iti kultura ni Ilokano.
6. Nasken nga orihinal, di pay naipablaak, di naadaw iti ania man a naipablaaken a sinurat, di naipatarus manipud iti sabali a lengguahe, di pay nangabak iti ania man a salip iti panagsurat iti sarita, ti sarita nga isalip, ken bukod a gapuanan ti autor ti isalipna a sarita.
7. Agbalin a kukua ti sponsor dagiti mangabak a sarita. Maikkan pay ti sponsor iti karbengan a mangedit, mangatur ken mangipablaak iti libro, magasin wenno periodikal a pilina nga awan ti sungsungbatanna iti autor. Agtalinaed ketdi ti copyright iti autor.
8. Saan a mabalbaliwan ti pangngeddeng dagiti hurado— malaksid no maduktalan kalpasanna a linabsing ti mannurat ti Pagannurotan Bilang 6. Iti dayta a panaglabsing, maibabawi ti gunggonana ket saanton a mapalubosan ti autor a makisalip iti ania man a pasalip nga esponsoran ti Premio Reynaldo A. Duque.
9. Dagiti gunggona: First Prize, $200.00; Second Prize: $150.00; ken, Third Prize, $100.00. Addanto sertipiko ti pammigbig kadagiti mangabak. Maikkatto ti 10 a porsiento (10%) iti tunggal premio ket maipan daytoy iti pundo ti GUMIL Metro Manila.
10. Nasken a maawat ti pakisalip iti e-mail wenno iti koreo saan a naladladaw ngem tengnga ti rabii ti Hulio 31, 2012.
11. Maitedto dagiti gunggona iti maysa a pasken nga angayen ti sponsor inton Oktubre 29, 2012 iti Parañaque City wenno idiay Royale Tagaytay Estates, Metro Tagaytay, Cavite.
(Naipablaak iti Bannawag, Mayo 21, 2012 a bilang.)
May 15, 2012
No Awan Anus, Awan Pirak, Atanud!
NO AWAN ANUS, AWAN PIRAK, ATANUD! Adu nga anus ti masapul tapno adda isaang. Ikarkarigatan daytoy a pamilia, a naggapu pay iti Pangasinan, ti agisursor kadagiti dadduma a probinsia kadagiti tagilakoda a kaaduanna a naaramid iti kawayan ken way tapno adda pamataudanda iti gastosenda iti inaldaw ken dadduma pay a kasapulan. Kaaduanna nga iti sango ti munisipio ti pakadanonanda nga ili ti pagpuestuanda a maturog tapno adda talgedda a mangpalabas iti rabii. Iti kabigatanna, ituloydanto manen ti mangunor iti awan patinggana a dalan tapno isursorda dagiti tagilakoda. (Dexter Marin Fabito)
Dalara, maipariten a maibiahe
Imparit manen ti Bureau of Fisheries and Aquatic Resources (BFAR) ti pannakaibiahe dagiti dalara (an-annak ti igat) tapno maliklikan ti pannakaibus daytoy iti Cagayan.
Mainaig ti nasao a rekomendasion ti BFAR regional office iti pannakaipagel manen ti pannakaibiahe dagiti an-annak ti igat iti naireport a sobra, ken awan patinggana a pannakatiliw dagiti dalara.
Ti dumakdakkel a panagkasapulan ti makagaipu met ti ingingina dagiti sibibiag a dalara, manipud iti P2,500 a presiona idi 2011, napanen iti P17,000 agingga iti P28,000 manipud iti Enero daytoy a tawen. Manipud iti Manila, mayeksport dagiti dalara kadagiti pagilian iti Asia. Maysa daytoy a delicacy iti Japon, ken paborito met dagiti Insik ken Koreano gapu iti pammati a ti dara daytoy, “mangpatibker” kadagiti lallaki.
Kuna ni Dr. Jovita Ayson ti BFAR Region 2 a no di maipagel ti pannakaibiahe dagiti dalara, amangan no mapasamak iti igat ti napasamak iti ludong, maysa a kita ti lames iti Cagayan a nangina ngem bassiten ti populasionna ken panggep ti BFAR a salbaren.
Mayayon ti pannakaiparit ti pannakaibiahe ti dalara iti Fisheries Administrative Order No. 242. Sagudayen ti bilin a madusa iti walo a tawen a pannakaibalud, masamsam dagiti lako a dalara, mapagbayad iti doble iti gatad daytoy no mayeksport koma, ken mawaswas ti permit iti panagkalap ken panageksport dagiti asino man a maseknan a mangsalungasing iti nasao a bilin.
(Naipablaak iti Bannawag, Mayo 21, 2012 a bilang.)
Jeremias Zapata, pimmusay
Pimmusay idi Mayo 2 ni dati a Diputado Jeremias Zapata ti Abra. Naitabon itay Mayo 12 iti Loyola Marikina City.
Mainaig itoy, ipeksa dagiti inulila daydi Apo Zapata ti panagyamanda kadagiti amin a nakipagriknada. (P.N. Bermudez)
(Naipablaak iti Bannawag, Mayo 21, 2012 a bilang.)
Eleksion ti GMM, Mayo 20
Maangay ti eleksion ti GUMIL Metro Manila, ti gunglo dagiti mannurat nga Ilokano iti Kamanilaan, itoy a Mayo 20, 2012 iti Maki House iti Timog Ave. corner Scout Tuazon, Quezon City babaen ti panagsangaili ni FAMAS President ken mannurat iti Bannawag Angelo “Eloy” Padua, kas impakaammo ni Retirado a Hues Judge Vivencio S. Baclig, presidente ti gunglo.
Para iti dadduma nga impormasion, ag-text iti 0918-682-6330.
(Naipablaak iti Bannawag, Mayo 21, 2012 a bilang.)
Tumpaw, di lumned, daytoy a pagpakan kadagiti lames
Ni CRIS M. ILUSTRE
STO. DOMINGO, Ilocos Sur—Iti maikadua a gundaway, nagiwaras ni Diputado Ryan Singson iti “floating feeds” iti aganay a 200 a mangngalap iti daytoy nga ili tapno usarenda a pagpakan kadagiti tarakenda a bangus, tilapia wenno paltat.
Aganay a 800 a sako dagitoy a pagpakan, a kas impakaammo ni Diputado Singson, dakkel ti maitulongna iti naparpardas a panagdakkel dagiti lames iti uneg laeng ti tallo a bulan imbes nga innem a bulan a kadawyan a pannakatarakenda. Ti kabaruanan a teknolohia manipud idiay Thailand ti naipakat iti pannakapartuat dagitoy a pagpakan.
Saan a kas kadagiti ordinario a pagpakan a no di kanen ida dagiti lames, lumnedda iti lansad a puon metten ti panagrupsada ken itataud ti sabibong a pakaigapuan ti fishkill wenno pannakatay dagiti bangus ken tilapia a kas iti napasamak idiay Laguna, Batangas, Pangasinan ken dadduma pay a paset ti Filipinas.
Impalawag met ni Barangay Chairman Bong Artajos iti Siudad ti Vigan, tumultulong a mangyad-adal ken mangiwarwaras iti daytoy a pagpakan kadagiti lames, a malaksid iti mapamindua a kadagsen dagiti lames iti uneg laeng ti sumagmamano a bulan, makatulong pay ti nasao a feeds a mangpalit-aw iti danum ken mangsaluad kadagiti pagit-itlogan ken ayuyang dagiti dadduma pay a lames.
Maipalagip nga inrubuat ni Congressman Singson ti panagited kadagiti nasao a pagpakan kadagiti pupokan ken fish cages idiay Villamar, Caoayan a nakapaneknekan iti napaadu a nakalapan dagiti agtartaraken iti bangus ken tilapia iti uneg laeng ti ababa a panawen.
Manamnama nga agsaknapton kadagiti sangapulo ket maysa nga ili iti umuna a distrito ti Ilocos Sur daytoy a paset ti food security program ni Diputado Singson. Iti agdama, adu metten a kabangibang nga ili ti nangipasimudaag iti interesda iti daytoy a proyekto.
(Naipablaak iti Bannawag, Mayo 21, 2012 a bilang.)
May 10, 2012
Bannawag -- Mayo 21, 2012
SARITA
6 Ti Saludsod ni Nanang
Jovito F. Amorin
NOBELA
28 Daga a Nakayanakan (5)
Juan Cabreros Laya
32 Dagiti Bituen iti Imatangda (30)
Jose A. Bragado
DANIW
4 Iti Sidong ti Daniw
Corazon F. Quiamas
26 Kalgaw
Elizabeth M. Raquel
30 Amor
Alex V. Yadao
SALAYSAY
8 Gapu Ta Daytoy ti Linteg (36)
Hues Joven F. Costales (Ret.)
12 “Nangabakka iti Raffle!”
Mighty C. Rasing
38 Panagpatanor iti Patubo a Kayo ti Panguartaanna
Eliseo B. Contillo
40 Ipakatmo Man Met ti Wagas Daytoy Sientista a Mannalon
Reynaldo E. Andres
KOMIKS
19 Tres Muchos (52)
22 Bannatiran (67)
24 Miks & Tiks
KOLUM
14 Dear Judge
31 Okeyka, Apong
34 TIPS
37 Kastoy, Kapid, Ditoy Hawaii
42 Padasem Daytoy, Kailian
44 Ading Kosinera
PAGLINGLINGAYAN
45 Make Sure That Your Shose…, Kdp.
46 Showbiz
48 Sinniriban
48 Sapukas
48 Sudoku
48 Aggarakgaktayo
DADDUMA PAY
2 Ti Makunami
15 Tao, Lugar, Pasamak
16 Nagtitipon Dagiti Mannurat nga Ilokano Idiay Bacnotan! (2)
27 “Lumabaskami Pay, Apo!”
29 Txtm8
33 Siled ti Kararag
35 Ti Gasatmo Ita a Lawas
364 Ammuem Pay Dagitoy
May 9, 2012
Am-ammomon ti “The Singing Vice-Governor iti Ilokandia,” ‘Bagis?
YAM-AMMOK man kenka, ‘bagis. Isu awan sabali no di ni Apo DV Savellano, ti agdama a Bise-Gobernador ti Ilocos Sur.
Kangrunaan a pammaneknekna ti albumna a Lailo ti Ilocano, ti nakaurnongan dagiti rendisionna kadagiti dinto maumag a samiweng nga Ilokano a kas iti “Bannatiran,” “Dikanton Malipatan,” “Manang Biday,” “Ta Nagsaway a Pintasmo,” “Ti Ayat ti Maysa nga Ubing,” ken dadduma pay.
* * *
Kuna man ni Apo DV. ‘bagis, a no adda dagiti narigat a mayebkas, maiparipirip babaen ti kanta.
Isu a dagiti dina mayebkas a napalaus a panangipategna kadagiti kaprobinsiaanna, maibalikasna babaen dagiti kanta.
* * *
Maysa pay a panggep ni Apo DV, ‘bagis, no apay nga inrekordna dagiti kanta.
Tapno kano maipalagip kadagiti Ilokano, saan laeng a kadagiti taga-Ilocos Sur, ti napalabas ken agdama.
Tapno ad-adda met a maanag ti kina-Ilokano.
Ken tapno agtultuloy met nga ipagpannakkel dagiti kabukbukodan a kanta.
* * *
Ti nakaay-ayat pay iti daytoy nga album, ‘bagis, dagiti maganar, mapan iti Balay Taripato wenno Home for the Aged ti Ilocos Sur.
Isu a no gumatangka, malaksid a malinglingay ken ad-adda a maanagmo ti kina-Ilokanom, makatulongka pay kadagiti nataengan nga Ilokano.
Ket gapu dayta iti album ni Apo DV, ti The Singing Vice Governor iti Ilokandia.—O
(Kadagiti interesado a maaddaan iti kopia ti album, makiuman iti Provincial Capitol ti Ilocos Sur—AST)
May 7, 2012
Ludong ti Abra
LUDONG TI ABRA. Nupay maibilangen a dandanin maungaw, adda latta makalapan a ludong iti ili a Lagayan, Abra babaen ti panagusar iti asar wenno tarik a maipakat iti karayan. Maibilang a kanginaan a lames ken am-ammo iti kinatabana, immay intunton ni Maribel Corpuz ti sangapulo bukel (aganay 12 a kilo) a ludong a naggapu iti ilida iti Siudad ti Vigan tapno ilakona kadagiti mail-iliwan nga agsida iti daytoy a klase ti lames— iti P1,500 ti kada kilo. (Mancielito S. Tacadena)
(Naipablaak iti Bannawag, Mayo 14, 2012 a bilang.)
“K to 12” a programa iti edukasion, nakasaganan nga iwayat ti DepEd
Maiwayaten ti nakalalagip a panagbaliw ti sistema ti edukasion iti Filipinas babaen ti pormal a pannakayalnag ti “K to 12” wenno ti nareporma a programa iti basic education itoy a Hunio.
Maipakat mangrugi iti daytoy a tawen, maiwayat a kompleto ti “K to 12” inton 2016, kas kinuna ni DepEd Secretary Armin Luistro.
Inlawlawag met ni Luistro a saan a “K+12” ti opisial nga awag daytoy a programa no di ket “K to 12” wenno pangyababaan iti “Enhanced K to 12 Basic Education Program.”
Iti babaen ti “K to 12,” maipakat ti inkapilitan a panagbasa iti Kindergarten dagiti ubbing ken agbalin ti agdama a 10-tawen a basic education a mangsakup iti innem a tawen iti elementaria ken uppat a tawen iti hayskul iti 12 a tawen – innem a tawen iti elementaria, uppat a tawen iti junior high school (Grades 7 to 10), ken dua a tawen iti senior high school (Grades 11 to 12).
Babaen met itoy, kuna dagiti opisial iti Edukasion a mairemedio ti kinakapsut ti adu nga agturpos iti sekundaria kadagiti kangrunaan nga asignatura: iti English, Math ken Science.
Iti agdama, ti laengen Filipinas ti maysa kadagiti dua a pagilian iti lubong nga addaan iti 10-tawen a basic education curriculum. Ti Myanmar ti sabali.
Impalagip met ni Luistro nga awan ti ubing a maawat nga agadal iti Grade I iti daytoy a tawen no saan a naglasat daytoy iti Kindergarten, kas sagudayen ti naipaulog a Universal Kindergarten Law (Akta Republika 10157) iti nasapa a paset ti tawen.
Maipakat met mangrugi iti daytoy nga school year ti baro a kurikulum para kadagiti agenrol a Grade I ken Grade 7 (umuna a tawen iti hayskul) a pannakausar ti mother-tongue-based multi-lingual education ken ti makunkuna nga Spiral Approach.
(Naipablaak iti Bannawag, Mayo 14, 2012 a bilang.)
Subscribe to: Posts (Atom)


text:
Ni NEYO MARIO E. VALDEZ
Iti inaramid ti Saviour’s Christian Academy iti Siudad ti Laoag a nangpatapuak kadagiti estudiantena a nagsao iti Ilokano, impakitana nga adda pay laeng dagiti pribado a pagadalan a di mangipirpirit kadagiti pagalagadan ken iti karbengan ti tao a kas tao…
APAMAN a rimmuar ti damag maipanggep kadagiti tallo nga estudiante a nakugtaran iti pribado a pagadalan iti Siudad ti Laoag gapu laeng iti panagsaoda iti Ilokano, napasabtan a dagus ti nasao a pagadalan ken dagiti mangimatmaton iti daytoy iti pungtot dagiti adu nga Ilokano. Puon ti riri ti English-only a pagalagadan ti eskuela, ta nalawag a diskriminasion daytoy iti lengguahetayo nga Ilokano, nangruna ta ganggannaet pay gayam ti pastor nga akinkukua iti pagadalan, ken ti di pannakaipaay ti due process wenno karbengan a mangngeg ti rason dagiti estudiante sakbay ti dinadaras a pannakakugtarda.
Rimmimbaw iti pannakadismaya ti publiko ti pannakaamiristayo nga iti laksid ti agdama a polisia ti gobiernotayo a mangpabileg iti nakayanakan a pagsasao, kaudian a napasingkedan babaen ti Enhanced Basic Education Act (Akta Republika Blg. 10533) a pinirmaan ni Presidente Benigno S. Aquino III itoy a tawen, adda pay laeng gayam dagiti pagadalan a mangipakpakat iti English-only a pagalagadan ta nabayagen daytoy a naipakpakat kadagiti pagadalan a nakaro a kolonial ngem in-inut met laeng a naiwalin gapu ta salungasingenna ti agtaltalinaed ita a prinsipio ti edukasion.
Kayatna a sawen pay ngarud nga awan ti ammo, no di man talaga a nagsukir ti maseknan a pagadalan iti Department of Education (DepEd) Order No.74 s.2009 a nangiwayaten iti panagisuro babaen ti multilingual education (MLE).
Immuna a naibutaktak ti damag dagiti tallo nga estudiante iti online nga artikulo ni Herdy Yumul, propesor ken kolumnista ti Ilocos Times. Ditoy a kinondenar ni Yumul ti pannakakugtar dagiti ubbing iti Saviour’s Christian Academy (SCA) gapu laeng iti panagsao dagitoy iti Ilokano a maibilbilin kadakuada ken uray dagiti mangisursuro a dida ar-aramaten iti uneg ti kampus. Naiwaras ti damag iti social media ti kaso da Kleinee Bautista, Carl Andrew Abadilla ken Samuel Respicio. Dagus met a napidut daytoy kadagiti nailian a diario ken primetime news program kadagiti estasion ti telebision.
Online a Petision
Naipakat dagiti online petition kas koma iti inrubuat ti Nakem Conferences a mangdawdawat ti pannakaikkat a kas presidente ti SCA ni Rev. Brian Sha, ti Singaporean a pastor nga akinkukua ti pagadalan, ken no mabalin mapapanawen daytoy iti pagilian. Adda met petision nga innakeman ti UP Samahang Linggwistika ken UP Layap a mangkidkiddaw ken ni Presidente Aquino nga ibilinna koma a dagus ti agtultuloy a pannakawaswasen ti English-only policy kadagiti amin a pagadalan ti pagilian. Sabali laeng ti resolusion ti GUMIL Ilocos Norte nga impatulodda iti Departamento ti Edukasion a mainaig met laeng iti daytoy.
Nangidatag metten da Dip. Terry Ridon ti Kabataan Partylist ken Dip. Rodolfo FariƱas iti maysa a resolusion a mangkidkiddaw iti Kongreso a mangpalutpot a nasayaat iti isyu ken mangipakat metten iti panangrepasoda kadagiti student handbook dagiti pribado a pagadalan.
Iti kaudian a damag, wenno kalpasan ti adu a nalak-am ti SCA ken ti akinkukua a pastor a pannakauyaw, nagdawat kano metten dagitoy ti pammakawan kadagiti tallo nga estudiante ken kadagiti nagannak kadakuada. Mabalin kano met latta nga agsubli dagiti estudiante (malaksid ti maysa a naipadamag a nakaakaren iti sabali a pagadalan), ken inlawlawag ti SCA a saan a nakugtaran dagiti tallo no di ket nabalakadan laeng dagitoy nga agbirok iti umakaranda nga eskuela.
Ngem saan a makapnek dagiti palawag ti SCA, ta no agbataytayo iti artikulo ni Yumul, talaga nga awanen ti pagpilian dagiti tallo nga estudiante no di ti pumanaw gapu iti kinauyongen ti pastor a nangkomprontar kadagiti ubbing. Ta uray ti mismo a panangbalakadda laeng kadagit ubbing a mangbirok iti umakaranda, addan intensionda a mangkugtar kadagitoy iti SCA. No pakabasolan dagiti ubbing ti panagsaoda iti Ilokano, adda met nairanta a nalaglag-an ken mayannatup a pannusa a nailanad iti handbook ti eskuela.
Pagsayaatanna ta rimmuar iti publiko dagiti kakastoy a damag a nalawag a diskriminasion iti lengguahe ken pulitayo a kas Ilokano, a pakaseknan metten dagiti dadduma pay a lengguahe ken puli iti pagilian.
Narugian ngarud a nailawlawag, no di man nailawlawagen, ti sungbat iti saludsod no adda met laeng malabsing a paglintegan ti English-only a pagalagadan dagiti pagadalan.
Panaglabsing iti Konstitusion
No ti Konstitusion ti pagibasaran, salungasingen ti English-only policy ti eskuela iti Seksion 7 ti Artikulo 14 a mangibagbaga a Filipino ken English (malaksid no addanto linteg a mangibaga a saan a mairaman ti English), dagiti opisial a lengguahe ti pagilian iti agpang ti komunikasion ken panagisuro. Kasta met a dagiti met lengguahe kadagiti rehion (regional languages) ti karaman (auxiliary) nga opisial a lengguahe kadagitoy a rehion, ngarud agserbi dagitoy a kas kanayon wenno suplemento iti panagisuro.
Kayatna a sawen, tallo ti mabalin a lengguahe a maaramat iti panagisuro: Filipino, English ken Ilokano (iti biangtayo nga agus-usar iti daytoy). Isu a no pinengdan ti maysa nga eskuela ti pannakaaramat ti Ilokano, panaglabsing la ketdi dayta iti ipekpeksa ti Konstitusion.
Ibilbilin ti Seksion 6 ti isu met laeng nga artikulo ti pannakaipakat kadagiti addang, a kas alagaden ti linteg wenno kas ipalubos ti Kongreso, a mangirugi ken mangtaginayon iti pannakaaramat ti Filipino a kas opisial a lengguahe ti komunikasion ken instruksion. Daytoy ti nagtaudan ti agdama a polisia ti gobiernotayo a mangpabileg iti Filipino a kas nailian a lengguahe ken dagiti lengguahe dagiti rehion iti agpang ti edukasion.
Iti daytoy pay ngarud a prinsipio a nagsadag ti RA 10533 wenno ti linteg a nangirubuat ti “K to 12” a sistema ti edukasiontayo iti agdama. Segun iti linteg, maaramat a pangisuro ti nakayanakan a pagsasao dagiti ubbing manipud iti Kinder agingga iti Grado 3 ti elementaria. Mangruginto met ti transision daytoy iti Filipino ken English iti Maikapat a Grado agingga iti Maikanem, agingga nga agbalinto a dagiti laengen dua a lengguahe (Filipino ken English) ti maaramat iti panagisuro iti sekundaria.
Malaksid a salungasingenna ti probision ti Konstitusion, panangiruremen met iti dayawtayo a kas pagilian ti kontrobersial a pagalagadan ti SCA a mangdusa kadagiti adalanda nga agsao iti nakayanakanda a lengguahe, malaksid pay a labsingen daytoy ti karbengan dagiti ubbing a mangipeksa iti riknada iti bukodda a pagsasao.
Adda metten kapadana a resolusion nga indatag ti Kabataan Partylist iti Kongreso idi pay laeng 2011, a mangkidkiddaw iti panagpalutpot ti Kongreso kadagiti ipakpakat nga addang dagiti pagadalan a mangital-o ti English babaen ti panangdusada kadagiti adalanda nga agsao iti Filipino ken ania man a rehional a lengguahe.
Segun iti Kabataan, saan a rason ti pannakaipapaigid ti lengguahetayo iti ay-ayat dagiti pagadalan a mangsanay kadagiti adalanda nga agsao iti English a kas panagsaganada nga agtrabaho iti sabali a pagilian wenno makaala iti nangatngato ken dekalidad a trabaho iti masakbayan. Kasla met ngamin ipakpakitanan a nababa laeng unayen dagiti nakayanakantayo a pagsasao.
Kasla ngarud awan ti nangipangag iti daydi a resolusion ta no adda, amangan no saanen a napasamak ti kaso dagiti tallo nga estudiante ti SCA. Ita ngarud ta kasla naulit a naidatag ti kapadana a resolusion, manamnama a pangrugianen daytoy ti pannakaikkaten ti English-only policy kadagiti pagadalantayo.
Panaglabsing iti “Human Rights”
Sinalungasing pay ti SCA ti karbengan a kas tao (human rights) dagiti estudiante. Segun iti report, adda metten grupo a nangidatag iti reklamo iti Commission on Human Rights (CHR) kontra iti eskuela. Ipagpaganetget ngamin ti Universal Declaration of Human Rights, kangrunaan a pagtataudan ti prinsipio ken mandato ti komision, ti panangilaksid iti ania man a klase ti diskriminasion ken ti panangital-o iti karbengan ti tunggal maysa a maipaayan iti edukasion.
Nalawag a diskriminasion ti impakat ti SCA ta linapdanna ti pannakaaramat ti Ilokano iti kampusna, idinto a daytoy ti kangrunaan a lengguahe a maar-aramat iti Siudad ti Laoag,iti Ilocos Norte ken aminen a lugar a paggapuan ti mapan a 7 a milion (segun iti sensus idi 2000) nga Ilokano. No lengguahe, kunatayo, sakupenna metten ti puli ti maysa a tao, wenno ti naggapuanna a lugar, a pakairamanan metten ti kultura ken kaamaanna. Saan met ketdi a dakes ti English-only a pagalagadan, ta mapalpalubosan met daytoy a maipakat kadagiti pagtrabahuan wenno negosio. Nupay kasta, adda dagiti addang wenno pagannurotan a rumbeng a masurot tapno maliklikan ti diskriminasion. Ngem sabalin a saritaan no maipakat daytoy iti edukasion ta addan nabatad a pagalagadan a mangiparpariten iti daytoy.
Masirsirip pay ti panaglabsing ti SCA iti pagalagadan ti DepEd. Ta no agbasartayo iti mismo nga student handbook ti eskuela, “reprimand” wenno pormal a panangunget wenno pammabalaw laeng koma ti pannusa dagiti estudiante. Ngem iti panangipakatda iti expulsion kadagiti tallo nga estudiante, kas man kas kadagsen metten ti panagsao iti Ilokano dagiti adayo a nadakdakes nga aramid a mabalin a pakakugtaran ti maysa nga estudiante, kas koma iti panagkopia iti eksamen ken panangitugot kadagiti pornographic materials iti kampus.
Segun ken ni Assistant Secretary Tonisito Umali iti DepEd, awan ti ubing a makugtaran iti eskuela gapu laeng iti panagsaona iti Ilokano, uray adda dayta nga English-only a pagalagadan ti eskuela. Ken kangrunaanna, no expulsion ti pannusa a mayawat iti ubing, rumbeng nga adda pammalubos manipud iti opisina ni DepEd Secretary Armin Luistro.
Naiget ngamin ti kampania ti departamento a maipaayan koma amin nga ubbing iti gundaway a sumrek iti pagadalan. Saan ngarud a makatulong dagiti eskuela a kas iti SCA nga awan man laeng sawsawirda a mangkugtar lattan kadagiti adalanda iti bassit laeng a panaglabsingda. Dakkel ti epekto ti maysa nga ubing no ma-expel iti pagadalan, a masansan nga agtinnag laengen daytoy nga out-of-school youth.
Agsaotayo Latta iti Ilokano
Agpayso nga adda karbengan dagiti pagadalan a mangaramid iti bukodda a pagannurotan a mangdisiplina kadagiti adalanda, ngem ania man a pannusa, rumbeng a mayannatup iti inaramid ti ubing a naglabsing.
Ti edukasion ti manamnama unay nga instrumento a pangkontratayo iti ania man a diskriminasion iti gimong. Dakkel ngarud a karit daytoy kadagiti mangisursuro ken mangimatmaton kadagiti pagadalan. Isuroda koma kadagiti ubbing no kasano ti agpanunot, saan a laeng no ania ti rumbeng a maammuanda, iti kasta nalaklaka a maanagda nga amin a sawen ken aramidenda nga adda pakaseknan ti sabali a tao wenno ti gimong, awan koma ti al-alaenda a maysa a pammati, maris ti kudil, seksualidad, edad, ken puli no hustisia ken karbengan nga agadal ken agtrabaho ti mapagpapatangan.
Ala, agsaotayo latta iti Ilokano! Ipagpannakkeltayo daytoy a nakayanakantayo a lengguahe, saan laeng a kas maysa nga umili nga agay-ayat iti naggapuanna a lugar ken puli, no di pay ket kas maysa nga umili nga agtamed iti paglintegan ti bukodtayo a pagilian.--O
(Naipablaak iti Bannawag, Agosto 26, 2013 a bilang.)


text:
Wikipedia:Napili nga artikulo ita nga aldaw/Disiembre 7
Ti Hangul, naisurat a kas ti Han-geul idiay Abagatan a Korea, ken ammo pay a kas ti Chosŏn'gŭl idiay Amianan a Korea, ket isu ti patneng nga alpabeto ti pagsasao a Koreano. Daytoy ket napartuat idi las-ud ti Joseon a Dinastia idi 1443, ken isu pay laeng ti opisial nga abesedario ti Korea.
Ti Hangul ket maysa nga agpayso nga abesedario nga addaan kadagiti 24 a konsonante ken bokal a letletra. Nupay kasta, imbes a maisursurat nga agsasaruno a kas ti Latin nga abesedario, dagiti letra ti Hangul ket naigrupoda kadagiti kuadro, a kas ti 한 han, a ti tunggal maysa ket maisurat ti maysa a silaba. Urayno ti silaba a 한 han ket kasla agmaymaysa a karakter, daytoy ket buklen ti tallo a letra: ㅎ h, ㅏ a, ken ㄴ n. Ti tunggal maysa a silabiko a kuadro ket buklen ti dua aginggana ti lima a letra, a mairaman ti saan a basbassit ngem maysa konsonante ken maysa a bokal . Dagitoy a kuadro ket maurnosda iti horisontal manipud ti kanigid nga agpakanawan wenno agtakder manipud ti baba. Dagiti bilang ti mabalin a kuadro ket 11,172, ngem adda dagiti basbassit a mabalin a silaba iti Koreano, ken saan a rumsua amin dagiti mabalin a silaba.


text:
Monday, November 24, 2014
PANAGDEKORAR PARA ITI PASKUA 2014, NARUGIAN
Cabugao, Ilocos Sur – Agtultuloy a maaramid ti panagdaldalus/panangpapintas ti buya ti aglawlaw babaen iti panangiyusuat dagiti pannakabagi ti ti Munisipio iti iyaasideg ti Paskua 2014 a panagsangpet pay dagiti Bakasionista, Balikbayan ken Turista ditoy ili a Cabugao, Ilocos Sur.
Segun ken ni MENRO Edgar S. Balangatan, AT, kaduana da Mr. Richard Pula ken ni Mr. Donnell Peralta a mangtartarawidwid kadagiti LGU Personnel nga agtitinnulong ken agtultuloy nga agdalus kadagiti pampubliko a disso kas iti Parke, Plaza, Government Center ken ti National/Provincial Highway tapno agtultuloy a napintas ti buya ti aglawlaw.
Kabayatanna, naiplastaren ken maar-aramiden dagiti mayannatup a dekorasion para iti pannakaselebrar ti Paskua 2014 iti biang ti Munisipio kadagiti umisu a pakaipananda kangrunaan iti ikub ti Municipal Garden iti sango ti Munisipio (Presidencia) kasta metten kadagiti pagtaengan ken establisimiento ti negosio iti Poblasion.
Manamnama nga iti napintas a kooperasion dagiti pannakabagi ti LGU-Cabugao a mangirugi a mangituyang kadagitoy a trabaho ket naballigi latta ti pagbanagan dagiti trabaho ken programa a mailunsad iti salinong ti Gobierno Lokal ti ili a Cabugao a para iti pannakaisagana dagiti pampubliko a pasilidades para iti selebrasion ti Paskua 2014. # (Web Situational Report)
Segun ken ni MENRO Edgar S. Balangatan, AT, kaduana da Mr. Richard Pula ken ni Mr. Donnell Peralta a mangtartarawidwid kadagiti LGU Personnel nga agtitinnulong ken agtultuloy nga agdalus kadagiti pampubliko a disso kas iti Parke, Plaza, Government Center ken ti National/Provincial Highway tapno agtultuloy a napintas ti buya ti aglawlaw.
Kabayatanna, naiplastaren ken maar-aramiden dagiti mayannatup a dekorasion para iti pannakaselebrar ti Paskua 2014 iti biang ti Munisipio kadagiti umisu a pakaipananda kangrunaan iti ikub ti Municipal Garden iti sango ti Munisipio (Presidencia) kasta metten kadagiti pagtaengan ken establisimiento ti negosio iti Poblasion.
Manamnama nga iti napintas a kooperasion dagiti pannakabagi ti LGU-Cabugao a mangirugi a mangituyang kadagitoy a trabaho ket naballigi latta ti pagbanagan dagiti trabaho ken programa a mailunsad iti salinong ti Gobierno Lokal ti ili a Cabugao a para iti pannakaisagana dagiti pampubliko a pasilidades para iti selebrasion ti Paskua 2014. # (Web Situational Report)
Posted by Bayan ng Cabugao, Ilocos Sur at 8:58 AM
Subscribe to: Post Comments (Atom)


text:
Monday, November 10, 2014
SKILLS TRAINING TI PLUMBING NC II, AKTUALEN TI AR-ARAMIDENDA
Cabugao, Ilocos Sur - Segun ken ni Engr. Sofronio “Ronie” P. Jimenea, Trainor/Assessor-TESDA Region 1 a maang-angay ti panagsanay ti Refrigeration and Air Conditioning ken Plumbing NC II iti 20 nga aldaw ket addadan iti aktual a parte ti panagadalda. Maang-angay ita ti panagsanay ti Refrigeration and Air Conditioning and Plumbing iti Compound ti LGU Motorpool, Brgy. Baclig, Cabugao, Ilocos Sur a nangrugi idi Oktubre 27, 2014.
Daytoy a rusuat ket ipatungpal ti LGU-Cabugao ken ti Technical Education and Skills Development Authority (TESDA)-Region 1 ditoy Cabugao kadagiti indibidual nga agduyos a mangpadur-as ti kabaelanda kadagitoy a teknikal a maiyadal a kasapulan ti lokalidad iti agdama. # (Web In-Action)
Posted by Bayan ng Cabugao, Ilocos Sur at 8:30 AM
Subscribe to: Post Comments (Atom)


text:
Tallo a barangays ti kangrunaan nga akimbatang: Brgys. Turod Patac, Arnap ken Lipit ngem napakaammuan sakbayna dagiti mannalon a saan a nakaala ti bagida a ganagan iti amin a barbarangay a nakaeskediul iti immuna nga aldaw ti panagiwaras nga umayda ita nga aldaw, Mayo 17, 2012 tapno maited ti ganaganda.
“Makitak ket dakami a mannalon ti nasikat tatta, apo. Tatta la a makitak ken mapadasak ti sangsangkamaysa a pannakatipontipon dagiti mannalon,” kinuna ni Mr. Basiliso Ragasa iti Brgy. Lipit.
“Nagpintas daytoy a programa ti Munisipio ket agyamankami ken ni Mayor Ediboy ken ti babaenna ta umuna ti mannalon a sektor a sapasap a matulongan,” imbatad met ni Mr. Dan Siruno ti Brgy. Arnap.
Segun iti DA-LGU, maaramidto ti report a pakailanadan ti bilang ti nakaawat a mannalon ken dadduma pay a timmaud a pakaseknan kadagiti nayeskediul nga aldaw a pannakaited ti libre a ganagan iti 33 a barangays ti ili ti Cabugao, Ilocos Sur apaman a mairingpas daytoy. # (Web In-Action)


text:
Wikipedia:Napili nga artikulo ita nga aldaw/Nobiembre 26
Ti planeta ket maysa a nainlangitan wenno selestial a bagi a pagliklikmutan ti maysa a bituen wenno tidda ti bituen nga addaan iti naananay a dagsen tapno mapagbalin a nagtimbukel ti bukodna a grabidad, saan unay nadagsen tapno mangrugi iti termonuklear a panaglunag, ken nalinisannan ti kaarrubana a deppaar dagiti marapita wenno planetisimal.
Ti kaawagan met a planeta ket manipud iti pagsasao a taga-ugma a Griego a kayatna a sawen ket "agkalkalautang a bituen". Ti balikas wenno makunkuna a planeta ket taga-ugma, nga addaan kadagiti pannakaamo ti pakasaritaan ti, siensia, mitolohia, ken relihion. Napansin dagidi nagkauna a kultura a kasla nainlangitan, wenno emisario dagiti Dios. Orihinal nga adda pito a planeta. Daytoy ket mainaig iti pammati dagiti Romano a dagiti pito a Dios ket agsisinnukat iti panagbantay kadagiti aramid ti lubong. Ti panagsasaruno dagitoy a dios ket umuna ti Init sumaruno ti Bulan, Marte, Merkurio, Hupiter, Benus ken Saturno. Basar daytoy kadagiti nagan dagiti pito nga aldaw ti lawas malaksid iti Domingo a naggapu iti Latin a dies Dominicus (ti aldaw ti Apo): Domingo, Lunes (manipud iti Luna), Martes, Mierkoles, Huebes, Biernes ken Sabado.


text:
Insekto
Dagiti insekto (manipud ti Latin insectum, binulod a pannakaipatarus manipud ti Griego ἔvtouov [éntomon], "napisi iti pas-paset") ket dagiti klase iti inbertebrata iti kaunegan ti pilo ti artropoda nga adda dagiti kuitina nga eksoeskeleto, ti tallo a paset a bagi (ulo, torax ken tian), tallo a paris kadagiti nagsilpo-silpo a saka, dagiti kompuesto a mata ken maysa paris dagiti antena. Dagitoy ket dagiti kadumadumaan a grupo dagiti ayup iti planeta, a mairaman dagiti ad-adu ngem maysa a riwriw a naipalpalawagan a sebbangan ken mangirepresnta ti ad-adu ngem gudua kadagiti amin a naamammuan nga organismo.[1][2] Dagiti bilang ti sibibiag a sebbangan ket nakarkulo nga adda iti baetan ti innem ken sangapulo a riwriw,[1][3][4] ken mabalin a mangirepresenta ti 90% kadagiti nagdumaduma a porma ti biag ti ayup iti Daga.[5] Dagiti insekto ket mabalin a gangani a mabirukan kadagiti amin a enbironmento, urayno adda met laeng dagiti bilang ti sebbangan nga agnanaed kadagiti taaw, ti pagtaengan a kaaduan babaen ti sabali pay a grupo ti antropoda, dagiti crustacea.
Dagiti nagibasaran[urnosen | urnosen ti taudan]
- ^ a b Chapman, A. D. (2006). Bilang dagiti sibibiag nga organismo idiay Australia ken ti Lubong. Canberra: Australiano a Panagadal kadagiti Biolohiko a Rekurso. pp. 60pp. ISBN 978-0-642-56850-2.
- ^ Wilson, E.O. "Dagiti Pangta iti Global a Dibersidad". Naala idi 2009-05-17.
- ^ Vojtech Novotny; Yves Basset; Scott E. Miller; George D. Weiblen; Birgitta Bremer; Lukas Cizek; Pavel Drozd (2002). "Ababa apanagsangaili nga espesipisidad kadagiti herbiboro nga insekto itimaysa a tropikal a bakir". Nature. 416 (6883): 841–844. PMID 11976681. doi:10.1038/416841a.
- ^ Erwin, Terry L. (1997). Biodibersidad iti kasayaatanna: DagitiBarairong iti Tropikal a Bakir. pp. 27–40. Iti: Reaka-Kudla,; M. L.; D. E. Wilson; E. O. Wilson (eds.). Biodibersidad II. Joseph Henry Press, Washington, D.C.
- ^ Erwin, Terry L. (1982). "Dagiti tropikal a bakir: dagiti kinabaknangda iti Coleoptera ken dadduma pay a sebbanagan ti artropoda". Coleopt. Bull. 36: 74–75.
Dagiti silpo ti ruar[urnosen | urnosen ti taudan]
- Midia a mainaig iti Insekto iti Wikimedia Commons
- Dagiti insekto ti Amianan nga Amerika
- Pakabuklan dagiti Urnos dagiti Insekto


text:
La Roque-d'Anthéron
Ti La Roque-d'Anthéron (La Ròca d'Anteron iti Oksitano) ket maysa a komuna ti Bouches-du-Rhône a departamento idiay akin-abagatan a Pransia. Ti Abeo ti Silvacane , ken ti dati a Sistersiano a monasterio, ket mabirukan idiay asideg ti La Roque-d'Anthéron.
Dagiti linaon
Klima[urnosen | urnosen ti taudan]
Ti tabla dita baba ket mangipakpakita kadagiti temperatura ken panagtudtudo para iti paset ti panawen ti 1971-2000 :
Populasion[urnosen | urnosen ti taudan]
Dagiti nagibasaran[urnosen | urnosen ti taudan]
Dagiti silpo ti ruar[urnosen | urnosen ti taudan]
Midia a mainaig iti La Roque-d'Anthéron iti Wikimedia Commons


text:
Kanaig daytoy, inyam-ammo ni Mr. Dario Roy A. Siruno, Program Coordinator/Municipal Tourism & Information Officer dagiti agtakem nga ubbing. Impatuldo/impakumit met ni Mayor Ediboy ti ubing nga agtakem iti maseknan a Head of Office ti LGU a naitaripnong nga asitganda a pakaibilanganda nga Opisina.
Nagsaruno nga inyawat da Chief of Police Rodel Ularte ken Fire Marshal Elmer Acapuyan dagiti badges ti PNP ken BFP kadagiti ubbing nga agakem a Hepe ti Polisia ken Fire Marshal iti imatang ni Mayor Ediboy ken ti Pamilia-LGU.
Impeksa ni Mayor Ediboy iti panangdayawna iti pannakaitultuloy ti napintas a serbisio ti Pamilia-LGU kadagiti umili iti napalabas a lawas ken iti sumaganad a lawas. Dinakamatna met ti pateg daytoy a programa a panangipaannong iti pagrebbengan kadagiti naganus ti panunotna nga ubbing tapno maammuan, mariknada ken mayallatiw nga ulidanda ti ar-aramiden dagiti nataengan nga opisiales. Innayonna a paset daytoy ti panangmuli ti kabaelan dagiti ubbing a maisagsagana para iti masakbayan dagiti sumarsaruno a mangidaulo iti ili a Cabugao.
Iti Oktubre 8, 2012, nangrugi a nagaktuar dagiti Public Servant For A Day ket nakipagtamingda kadagiti trabaho ti Opisina a nakaibilanganda.
Iti Opisina ti Municipal Mayor, nangted ni Mayor Ediboy iti balikas a pangiwanwan kadagiti ubbing a Lehislador nga idauluan ti Young Mayor ken Young Vice Mayor iti imatang dagiti Sangguniang Bayan Members nga idauluan ni Vice Mayor Danny Q. Gazmen.
Naregta met dagiti Public Servants a nakikaysa a nagtrabaho iti Opisina a nakaibilanganda ken napnuan ayat ken anus met a tinarabay dagiti Head of Office ken Personnel a nangiwanwan, nangkasarsarita ken nang-orientasion maipapan iti kasasaad ken trabaho ti Opisina kadagiti nag-duty nga ubbing iti dayta a nagmalem. # (Web In-Action)


text:
Wikipedia:Napili nga artikulo ita nga aldaw/Septiembre 18
Ti Sahara ("Ti Nalatak a Desierto") ket isu daytoy ti kadakkelan a napudot desierto iti lubong ken ti maikatlo a kadakkelan a desierto, kalpasan ti Antartika ken ti Artiko. Addaan daytoy iti sumurok a 9,400,000 kuadrado kilometro (3,600,000 kuadrado milia), daytoy ket kaaduan a sakupenna ti Amianan nga Aprika, a makaaramid daytoy ti gangani a kadakdakkel ti Tsina wenno ti Estados Unidos. Ti Sahara ket maigay-at manipud ti Baybay Nalabbasit, ken mairaman dagiti paset ti aplaya ti Mediteraneo, aginggana kadagiti kaigidan ti Taaw Atlantiko. Iti abagatan, daytoy ket naipatinggaan babaen ti Sahel, ti barikes ti namaga bassit a tropikal a sabana a buklen ti akin-amianan a rehion ti tengnga ken lumaud a Sub-Sahara nga Aprika.
Dagiti pagbeddengan ti Sahara ket ti Taaw Atlantiko iti laud, ti Banbantay Atlas ken ti Mediteraneo iti amianan, ti Baybay Nalabbasit iti daya, ken ti Sudan ken ti ginget ti Karayan Niger iti abagatan. Ti Sahara ket nabingbingay iti akinlaud a Sahara, ti sentral a Banbantay Ahaggar, ti Banbantay Tibestis, ti Banbantay Aïr, ti desierto Ténéré ken ti Desierto Libya. Ti kangatuan a pantok idiay Sahara ket ti Emi Koussi (3,415 metro (11,204 kadapan)) idiay Banbantay ti Tibesti idiay akin-amianan a Chad.


text:
Dagiti Sarsarita-parparaangan
Saan a nakaskasdaaw iti pannakangngeg kadagiti sarsarita-parparaangan. No sadino ti nagtaudan dagitoy, awan ti masinuo a direkta a nagramotanna. Awan ngarud ti establisado a sungbat. Daytay nalaka a matarusan dagiti palawag no apay nga adda ken timmaud. Ngem nalawlawag pay ngem iti nakamulagat nga agmatuon ti kinaadda dagitoy. Saan a masungbatan no sadino ti nagtaudanna ngem agsipud ta Ilokano dagitoy a sarsarita, pasetda ngarud kadagiti Ilokano piksion wenno paset dagiti nagtitinnawidan iti dila a sarsarita idi ugma wenno ti oral literature.
Nabaknang ni Ilokano kadagiti Oral Literature. Pagarigan laengen ti Bago Oral Literature nga inadakan dagiti agsuksukisok ken kaaduanna iti nagsaad kadagiti research papers ken journals kadagiti nadumaduma nga eskuelaan. Sumagmamano metten iti intay sinurat maipapan kadagitoy.
Ngem itoy a sinurat, isu man iti panagtaldiap kadagiti sarsarita-parparaangan. Saan siguro a naimaldit, ta ngamin nagtitinnawidan dagitoy a sarsarita babaen iti dila. Saanko nga ammo no apay nga adda dagitoy a sarsarita-parparaangan. Ngem maisarita dagitoy kadagiti ummong (okasion man wenno saan) a kas paset iti tungtongan. Kas paset ti topiko wenno isu a mismo ti topiko a pagsasaritaan. Kadagiti inuman, pasaray maawagan dagitoy iti sarsarita iti ubet ti baso, masansan a mangngeg kadayta a termino. Sarsarita laeng iti tungtongan ngem tunggal madakamat agserbida met a lasag ken dara ni Ilokano.
Ta ania ngamin aya ti rason a timmaud dagitoy a sarsarita-parparaangan? Saanko latta a masinuo, ngem adda dagiti sumagmamano a nadakamat a tuodan dagitoy wenno sumagmamano nga ispekulasion no apay nga adda dagitoy iti dila ni Ilokano. No apay a mailaok dagitoy a kas paset iti tungtungan. Wenno kas tungtongan wenno kas sungbat kadagiti limtuad a situasion. Nupay dagitoy ket paset ti tungtongan saan met a maawan iti kinapreseteda a kas paset iti panagsasarita.
Ti kapintasan iti amin isu iti panangadaw iti sumagmano kadagitoy ket padasen a taldiapan ti kinapategda a kas paset ti lasag ken dara ni Ilokano. Mangiparang iti sumagmamano a pagadawan iti intay panagadal tapno iti kasta ket maamiris dagiti tagipatgen (values) dagitoy ken kasanoda a mangipaay iti dur-asan ken imahinasion tapno nasidsidap pay ti panmagimutektek.
Rugiantayo man a tingitingingen daytoy maysa. Kas koma iti panawen a timmangken ti initna a napattopattoakan iti nangisit nga ulep ti tangatang. Kabarana la unay ket uraymo la iruar nga ipunas iti rupa ken tengngedmo ta paniom. Pug-awam ti barukongmo. Ipaid ti panio. Ngem biglaka a napasardeng iti ar-aramidem, napangangaka pay idi madlawmo nga agarbis metten. Atinnag dagiti dadakkel nga arbis. Agin-init-agar-arbis! No paliiwen ti aglawlaw, dagiti tao siempre, agpalpaliiw. Agidasdasig. Manglagip. Dumteng ti saritaan no apay nga agar-arbis-agin-init. No ania ti balido a rason? Adu nga ispekulasion. Agingga sumngat iti tungtongan ti sarsarita-parparaangan. A no kastoy nga agar-arbis ken agin-init ket adda ti agkallaysa nga ansisit. Simmapit iti saritaan dayta fairy tales. Ti kapaut a sakopen dayta nga arbis ken init isu met ti panawen ti kallaysa dagiti ansisit. Happy ending, siempre! Tumpuar dagiti isem. Pagweretenna dagiti panunot. Kadagiti ubbing rebulosionanna ti andar ken taray ti creative mind. Dumteng ti panaggutugot ken panangidasig ti kinapudno.
Apay a naikonektar dayta a fairy tales iti saritaan? Kas paset ti sarsarita-parparaangan. Kas mangbiag ti saritaan wenno tungtongan. Saanko a masinuo ti nangrugian kadayta sarsarita-parparaangan. Ngem masirok a no la ketdi agarbis ken agin-init, mairapit a rason wenno sungbat no apay a mapaspasamak dayta a phenomenon ket gapu iti kinaadda iti kallaysa ti ansisit.
(Gagangay a dagiti puraw nga ansisit ti pakaipaayan daytoy nga aplikasion. Dagiti ngamin puraw nga ansisit ket isuda dagiti saan nga agdangran kadagiti tao wenno banag a napateg iti tao. Dagiti ngamin nangisit nga ansisit ket isuda dagiti mangirurumen iti tao.)
Ngem sa met la mapasamak dayta a sarsarita-parparaangan no agin-init ken agar-arbis. Adda ti ispesiko a detalie ti panawenna. Saan a mapasamak no agin-init laeng. Saan a mapasamak no agar-arbis laeng. Masapul nga agar-arbis-agin-init.
Ta ania kadi ti signipikante a kaipapanan daytoy a sarsarita-parparaangan? Adda ti naisangsangayan a relasion ti nakaparsuaan iti tao. Ti nakaparsuaan ket paset iti inaldaw-aldaw a panagbiag ti tao. Ti nakaparsuaan a pagadawan ti tao kadagiti signipikante nga istoria. Saan laeng a makaited iti linglingay ken ray-aw, mangbiag ti tungtongan no dipay ket ad-adda pay nga ipateg ti nakaparsuaan. Iti daytoy a punto, ti panangipateg ti nakaparsuaan ket maimula iti panunot ti asinoman lalona dagiti ubbing. Wen met a, nasken nga ipateg ti tao ti nakaparsuaan tapno ti nakaparsuaan ipategna met ti tao ken ti aglawlawna.
Ti relasion ti tao ken Ina Naparsuaan ket umamnut ken addaan iti kaimudingan. Daytoy a kinapateg ti relasion ti tao ken Ina Nakaparsuaan ket nasken a masaluadan. Isu a no tunggal dumteng ti panawen nga agar-arbis ken agin-init, lumtuad dagitoy a sarsarita-parparaangan a kas pangpaamnut ti nasao a relasion. Lumtuadda a kas lasag ken dara ni Ilokano.
Ti maysa pay ket dagiti sarsarita-parparaangan dagiti aso. Kas mapaliiw, tunggal agsasarak wenno adda ti aguummong a dua wenno ad-adu nga aso iti kalsada wenno sadino ditan, no paliiwen a nalaing ida, adda latta daydiay panagiinnangotda ti ubet ti tunggal maysa. Kasla napateg unay dayta a kababalin kadakuada a pangidasiganda no ti damo a pannagkita wenno iti panagsarak manen ket kabusor wenno gayyem dayta a kinasinnarak, nairanrana a kinasinnarak wenno aksidental a panagsinnarak wenno bunga laeng iti nangubuay a tiansa ti panagsinnarak. Ngem apay nga ubet ti umuna nga angoten ti aso iti padana nga aso? Apay a mapasamak iti kastoy a pagug-ugali dagiti aso? Ti rason ket maibuksilan iti maysa a sarsarita-parparaangan.
Nga idi un-unana nga aldaw, naguummong dagiti aso. Aduda a nairana a nagsasarak. Pinnadamag iti panagbiag. Linnaingan ken pinnalastog iti kinaasino iti agdama. Pagammuan, adda ti naangotda a nabangsit. Makasael a bangsit. Maysamaysa ket dimlaw. Asino ti immuttot? Awan iti mayat a mangipudno. Agtultuloy ti pinnabasol. Agsipud ta awan iti mayat a mangipudno, nginnernger. Napasamak iti panagipangta. Maysamaysa nangipangta a masapul a mammoan no asino ti ulbod. No asino dayta nga ulbod, nasken a madusa.
Sipud idin, agingga ita, no adda ti dua wenno ad-adu nga aso nga agsasarak, paliiwen a nalaing ket agiinnangotda iti ubet, a kas panangtakuat no asino daydi naulbod. Ket agsipud ta dipay natakuatan no asino daydi naulbod, agtultuloy latta met dayta nga aramid dagiti aso nga angoten ti ubet ti padada nga aso.
Ta ania kadi ti signipikante a kaipapanna ti sarsarita-parparaangan? Iparangarangna a ti kinaulbod ket agnanayon nga aglak-am a pagatapan. Ti kinaulbod ket katukadna ti nalabusan a panagtalek. Apaman a nalabusan dayta a panagtalek, nalangto latta ti panagduadua.
Isu a napateg la unay ti kinapudno iti pada a parsua tapno saan a mauksob dayta a panagtalek. Dagitoy dagiti sumagmamano laeng a nakitatayo a signipikante dagitoy a sarsarita-parparaangan.
Sarsarita-parparaangan laeng dagitoy, ngem makapaisemda met! @
Thursday, March 18, 2010
Dagiti Sarsarita-parparaangan
1 comment:
- savita said...
-
PART TIME HOME JOBS | DO OFFLINE DATA ENTRY JOB
Is your search for a home job always ends in some kind of SCAM OR FRAUD? If so, don’t loose heart, because visionjobcare.com brings you, 100% genuine and legitimate home jobs. Do offline data entry at home, submit the job through email and get paid handsomely every month. Millions already Joined & Benefitted with our service. For more details E-mail us at support.visionjob@gmail.com
Visit Us at http://www.visionjobcare.com/XXX.html
- 5:16 PM


text:
Isabela, Basilan
Ti Siudad ti Isabela ket maysa a maika-4 a klase a siudad ken isu ti kapitolio iti probinsia ti Basilan iti Filipinas. Bayat a ti isla a probinsia ti Basilan ket administratibo a paset ti Agwaywayas a Rehion iti Muslim a Mindanao (ARMM), ti Siudad ti Isabela ket saan a paset iti daytoy a rehion ngem naikabil babaen ti rehion ti Peninsula ti Zamboanga.
Dagiti baranggay[urnosen | urnosen ti taudan]
Ti Siudad ti Isabela ket politikal a nabingbingay iti 45 a barbaranggay.[2]
- Aguada
- Balatanay
- Baluno
- Begang
- Binuangan
- Busay
- Cabunbata
- Calvario
- Carbon
- Diki
- Isabela Eastside (Poblacion)
- Isabela Proper (Poblacion)
- Dona Ramona T. Alano
- Kapatagan Grande
- Kaumpurnah Zone I
- Kaumpurnah Zone II
- Kaumpurnah Zone III
- Kumalarang
- La Piedad (Poblacion)
- Lampinigan
- Lanote
- Lukbuton
- Lumbang
- Makiri
- Maligue (Lunot)
- Marang-marang
- Marketsite (Poblacion)
- Menzi
- Panigayan
- Panunsulan
- Port Area (Poblacion)
- Riverside
- San Rafael
- Santa Barbara
- Santa Cruz (Poblacion)
- Seaside (Poblacion)
- Sumagdang
- Sunrise Village (Poblacion)
- Tabiawan
- Tabuk (Poblacion)
- Timpul
- Kapayawan
- Masula
- Small Kapatagan
- Tampalan
Demograpia[urnosen | urnosen ti taudan]
Dagiti nagibasaran[urnosen | urnosen ti taudan]
- ^ "Dagiti Opisial a Resulta ti Panagbutos idi 2013 kadagiti Ili ken Siudad". Intramuros, Manila, Filipinas: Commission on Elections (COMELEC). Hulio 1, 2013. Naala idi Hulio 6, 2014.
- ^ a b "Siudad ti Isabela". PSGC Interaktibo. Siudad ti Makati, Filipinas: Opisina ti Koordinasion ti Nailian nga Estadistika. Naala idi 21 Oktubre 2014.
- ^ a b Pakaammo ti Senso ti Filipinas idi 2015 (iti Ingles) naala idi Hunio 10, 2016
- ^ "Probinsia ti Basilan". Datos ti Populasion ti Ili. Dibision ti Panagsukisok ti LWUA. Naala idi 21 Oktubre 2014.
Dagiti silpo ti ruar[urnosen | urnosen ti taudan]
- Pagalagadan a Kodigo ti Heograpia ti Filipinas (iti Ingles)
- Turay ti Estadistika ti Filipinas (iti Ingles)
- Dagiti datos ti populasion ti LWUA (iti Ingles)
- LGPMS (iti Ingles)
- COMELEC (iti Ingles)


text:
Wikipedia:Napili nga artikulo ita nga aldaw/Hunio 8
Ti Bantay Everest ket isu ti kangatuan a bantay iti Daga. Daytoy ket addaan ti pantok iti 8,848 metro (29,029 kadapan) iti ngato ti pantar ti baybay. Daytoy ket mabirukan idiay Mahalangura a parte ti Himalaya. Ti internasional a pagbeddengan a nagbaetan ti Tsina ken Nepal ket gumay-at ti pudno a puntos ti pantok. Ti bukodna a massif ket mangiraman kadagiti kaarrubana a pantok ti Lhotse, 8,516 metro (27,940 kadapan); Nuptse, 7,855 mwtro (25,771 kadapan); ken Changtse, 7,580 metro (24,870 kadapan).
Idi 1856, ti Nalatak a Trigonometriko a Panagsukimat ti Britaniko nga India ket nangibangon ti immuna a naipablaak a kangato ti Everest, ken ammo dayto idi a kas ti Pantok XV, iti 29,002 kadapan (8,840 metro). Idi 1865, ti Bantay Everest ket naikkan ti opisial a nagan babaen ti Naarian a Kagimongan ti Heograpiko kalpasan ti panangisingasing babaen ni Andrew Waugh, ti Britaniko a Heneral nga agsuksukikamat ti India. Ni Waugh ket ninagananna ti bantay manipud ti sinarunona a puesto, ni Apo George Everest. Urayno dagiti Tibetano ket tinawtawaganda idin ti Everest a kas ti "Chomolungma" kadagiti napalabasen a sigsiglo, ni Waugh ket saanna idi nga ammo daytoy gapu ta ti Nepal ken Tibet ket narikpan idi manipud kadagiti ganganaet a tattao.


text:
Friday, March 28, 2014
GRADUATION TI NORTH CENTRAL SCHOOL, NAISIBRO TI SCHOOL STAGE
Cabugao, Ilocos Sur – Naangay ti Graduation Ceremonies ti Cabugao North Central School idi malem ti Marso 27, 2014 a nagpartisiparan ti 126 nga ubbing a naggradduar ti Elementaria, nagannak/guardians, mangisursuro, PTA Officers ken bisita nga indauluan ni Mayor Edgardo “Ediboy” S. Cobangbang, Jr.
Nagpaay a Guest of Honor and Speaker ni Ms. Jennifer Lopez Bagaoisan, Empleado ti Light Railways Transport Authority (LRTA)-Pasay City.
Immuna a naaramid ti Moments of Recognition iti agsapa ti Marso 27, 2014 a nakapadayawan dagiti ranking pupils manipud iti Kindergarten agingga iti Grade V. Nagpaay a Guest Speaker ni Ms. Hazel S. Formoso, Registered Nurse, Class 2000 iti nasao a pagadalan.
Napnuan-kaipapanan ti pammagbaga ti Guest Speaker kadagiti naggraduar nga ubbing. Inladawanna ti pateg ti adal a kas naipangruna a ramit iti pananggun-od ti balligi ditoy a biag.
Iti pannakaited dagiti Gold Medals, inyukkor ni Mayor Ediboy ti Balitok a Medalia kadagiti Honor Graduates ken Medal for the Best Achiever of the Year iti napagasatan a nagturpos.
Simmaganad ti pannakaibunong ti Certificates ket kadua ni Mayor Ediboy da Mrs. Helen V. Siruno, Public Schools District Supervisor, ti Guest Speaker, Mrs. Estrellita M. Siruno, Principal II ken ni PTA President Maxfel S. Suboc a nangiyawat kadagiti Certificates kadagiti naggraduar.
Iti Mensahe ni Mrs. Helen V. Siruno, District Supervisor, impeksana ti ragsakna a makaimatang iti pannakaisibro ti baro nga School Stage ti eskuela a nakaangayan ti Graduation Ceremonies. Pinagyamananna iti LGU-Cabugao nga idauluan ni Mayor Ediboy iti panangilungalongna iti pannakaadda ti pageskuelaan ti kabukbukodanda nga School Stage.
Pinalagipan ti District Supervisor dagiti nagannak nga itultuloyda koma a tarabayen dagiti annakda a nagturpos a mangituloy ti adalda iti nangatngato a tukad ta daytoy ti kapatgan a maipaay iti anak tapno pumintas ti masakbayanda.
Kalpasan iti pannakaaramid ti dadduma a parte ti programa ket nangipaay ni Mayor Ediboy iti Inspirational Message iti amin a nagatendar iti Graduation Ceremonies. Binigbig ti Ama ti Ili nga isu met ti agyaman ta nairana iti pannakaited kenkuana ti gundaway a mangidaulo ti ili iti pannakaadda ti School Stage a nabayagen a tinartarigagayan ti pageskuelaan a mapaadda. Nagyaman pay ti Town Chief Executive iti agtultuloy a talek ken pammati dagiti nagannak ken mangisursuro ket adu pay iti maited a pasilidad iti pagadalan agsipud ta ditoy ti sentro ti adu nga agpabasa nga aggapu iti kabangibang a barangay.
Insupusop ti Alkalde Munisipal iti maipapan iti Tema ti Graduation: “Hindi Natititinag ang Pusong Pilipino” ket kuna ni Mayor Ediboy a saan met nga agpatingga a mangpasayaat ti pageskuelaan ti puso iti nasayaat nga Ilokano wenno Cabugaoenio.
Inted ni Mayor Ediboy ti Plake a pammadayaw iti kinalaing ni Christian Paul Lopez, Class Valedictorian 2014. Naipaayan met ti Ama ti Ili iti Pammadayaw a Plake (Citation) nga inted ti PTA-Cabugao North Central School nga idauluan ni Mr. Maxfel S. Suboc ken iti DepED Cabugao District nga idauluan ni Mrs. Helen V. Siruno, Public Schools District Supervisor. Binayabay dagiti amin a mangisursuro ti Cabugao North Central School nga idauluan ni Mrs. Estrellita M. Siruno, Principal II iti pannakaiyawat ti Plake ken Pammadayaw ken ni Mayor Ediboy. # (Web In-Action)
Posted by Bayan ng Cabugao, Ilocos Sur at 2:52 PM
Subscribe to: Post Comments (Atom)


text:
Thursday, February 7, 2013
NAGTAKIPEN TI SITIO CALLAGUIP KEN SITIO LUSONG SUYO
Cabugao, Ilocos Sur – Iti panagbisita ti Web In-Action iti Pebrero 7, 2013, nagkamangen ti naluktan ken mabukbukel a kalsada iti nagbaetan ti Sitio Lusong Suyo ken Sitio Callaguip, agpada a masakupan ti Brgy. Baclig, Cabugao, Ilocos Sur.
Nupay kasta, agtultuloy a manayonan ti graba ti lansad ti kalsada babaen ti dumptruck ti Gobierno Probinsial. Daytoy a proyekto ket nagbuligan nga inggannuat da Gov. Luis “Chavit” Singson, Vice Gov. DV Savellano ken Diputado Ryan Luis V. Singson ken babaen ti panangilungalong ni Mayor Edgardo “Ediboy” S. Cobangbang, Jr. kasta met ni SBM Carlos V. Sison.
Iti agtultuloy a pannakapasayaat ti kaluklukat a kalsada, manamnama a manayonan ti agdappat a tattao ken umaktibo ti economic activity ditoy a lugar. # (Web In-Action)
Nupay kasta, agtultuloy a manayonan ti graba ti lansad ti kalsada babaen ti dumptruck ti Gobierno Probinsial. Daytoy a proyekto ket nagbuligan nga inggannuat da Gov. Luis “Chavit” Singson, Vice Gov. DV Savellano ken Diputado Ryan Luis V. Singson ken babaen ti panangilungalong ni Mayor Edgardo “Ediboy” S. Cobangbang, Jr. kasta met ni SBM Carlos V. Sison.
Iti agtultuloy a pannakapasayaat ti kaluklukat a kalsada, manamnama a manayonan ti agdappat a tattao ken umaktibo ti economic activity ditoy a lugar. # (Web In-Action)
Posted by Bayan ng Cabugao, Ilocos Sur at 9:00 AM
Subscribe to: Post Comments (Atom)


text:
May 28, 2013
HUNIO 10 2013
SARITA
26 Ti Para Isuno
Avelino B. Felicitas, Jr.
NOBELA
6 Ay, ni Reberen! (3)
Ariel S. Tabag
32 Galiera Queen (14)
Dionisio S. Bulong
DANIW
4 Daniwtanto iti Agnanayon
Francisco T. Ponce
30 Hunio
Cecilia Pacis-Aribuabo
48 Dandaniw a Para Ubbing
Cles B. Rambaud
SALAYSAY
8 Gapu Ta Daytoy ti Linteg (92)
Hues Joven F. Costales (Ret.)
12 Ne, Apay Ta Karinggor Metten ti Taiwan ti Filipinas?
Neyo Mario E. Valdez
40 Agannad Koma ni Mannalon iti Daytoy Nalimed a Kabusorna
Reynaldo E. Andres
KOMIKS
17 Tres Muchos (108)
20 Aritosan (32)
22 Miks & Tiks
KOLUM
14 Okeyka, Apong!
16 Dear Doc
34 TIPS
37 Kastoy, Kapid, Ditoy Hawaii
38 Ading Kosinera
42 Padasem Daytoy, Kailian
PAGLINGLINGAYAN
44 Showbiz
46 Starbuhoks, Kdp.
47 Sinniriban
47 Sapukas
47 Sudoku
47 Agkatawa ti Mayat
DADDUMA PAY
2 Ti Makunami
15 Tao, Lugar, Pasamak
24 Makapnek ti Dumar-ay iti Tam-awan Festival
28 Siled ti Kararag
29 Natalged Kadi Kadagiti Ubbing ti Selpon?
31 Maikaritayo Kadi Met Laeng a Maawagan iti Mangisursuro?
33 Txtm8
35 Ti Gasatmo Ita a Lawas
36 Ammuem Pay Dagitoy
39 Tapno Naragsak Dagiti Ubbing nga Agbiahe
May 27, 2013
Mabalinen, Lakay!
MABALINEN, LAKAY! Burburasen daytoy nga ina ti bunga ti mulada a guayabano (gaybana) iti asideg ti pagtaenganda iti Brgy. Ammubuan, Ballesteros, Cagayan. Nasustansia daytoy a prutas ken maibatay iti maysa a panagadal, addaan daytoy iti talugading a makapaksiat kadagiti selula ti kanser. Mailaklako iti P60-P70 ti kada kilo ti guayabano iti merkado ti Ballesteros. (Jobert M. Pacnis)
(Naipablaak iti Bannawag, Hunio 3, 2013 a bilang.)
“K-to-12,” maysan a linteg
Pinirmaan ni Presidente Aquino itay lawasna tapno agbalinen a naan-anay a linteg ti Enhanced Basic Education Act of 2013 a mangibilbilin iti pannakaiwayat ti kurikulum a Kindergarten ken 12-a-tawen a basic education (pamuonan nga adal), banag a mamagbalinen a permanente kadagiti adu a reporma nga idi pay iwaywayat ti Departament ti Edukasion (DepEd).
Pagbalinen ti nasao a linteg nga inkapilitan ti kindergarten para kadagiti aglima-ti-tawenna nga ubbing ken nayonanna iti dua a tawen ti basic education curriculum.
Ti baro a 12-a-tawen a pamuonan nga adal ket buklen ti innem a tawen a panagbasa iti elementaria (Grado 1 agingga iti 6), uppat a tawen a junior high school (Grado 7 agingga iti 10) ken nainayon a dua a tawen a senior high school (Grado 11 ken 12).
“Panggep ti mainayon a 2 a tawen kalpasan ti maikapat a tawen iti hayskul ti ad-adda pay a pannakaasa ti kabaelan dagiti estudiante iti napilida a tay-ak ti adal wenno kurso iti arts ken sports, tehnical vocational, entrepreneurship wenno tertiary education,” kas kinuna ni DepEd Secretary Armin Luistro.
Kas kangrunaan met nga autor ti linteg (Senate version), kinuna ni Sen. Ralph Recto (LP), nga iti napapaut a panagadal dagiti ubbing, manamnama a magun-od ti kasapulan a kalidad ti edukasion ken ipadana ti Filipinas iti kalidad ti edukasion kadagiti sabsabali a pagilian.
Maysa pay kadagiti kangrunaan a dinakamatna ti panangiramanna iti linteg ti pannakausar ti “mother tongue” wenno nakayanakan a pagsasao a kas lengguahe a pangisuro manipud iti pre-school (kindergarten) agingga iti Grado 6 tapno mapadaras ti panagsursuro dagiti ubbing.
Kunana a maibatay kadagiti kaudian a panagadal iti sangalubongan, napaneknekan a nadardaras ti panagsursuro dagiti agad-adal no mausar ti nakayanakan a pagsasao.
Maipakat ti kurikulum para iti Grado 2 ken Grado 8 iti umay a panagseserrek 2013-2014 agingga iti naan-anay a mayimplementar ti K-to-12 iti 2016, kas kinuna ni Sekretario Luistro.
(Naipablaak iti Bannawag, Hunio 3, 2013 a bilang.)
Pagbalinen ti nasao a linteg nga inkapilitan ti kindergarten para kadagiti aglima-ti-tawenna nga ubbing ken nayonanna iti dua a tawen ti basic education curriculum.
Ti baro a 12-a-tawen a pamuonan nga adal ket buklen ti innem a tawen a panagbasa iti elementaria (Grado 1 agingga iti 6), uppat a tawen a junior high school (Grado 7 agingga iti 10) ken nainayon a dua a tawen a senior high school (Grado 11 ken 12).
“Panggep ti mainayon a 2 a tawen kalpasan ti maikapat a tawen iti hayskul ti ad-adda pay a pannakaasa ti kabaelan dagiti estudiante iti napilida a tay-ak ti adal wenno kurso iti arts ken sports, tehnical vocational, entrepreneurship wenno tertiary education,” kas kinuna ni DepEd Secretary Armin Luistro.
Kas kangrunaan met nga autor ti linteg (Senate version), kinuna ni Sen. Ralph Recto (LP), nga iti napapaut a panagadal dagiti ubbing, manamnama a magun-od ti kasapulan a kalidad ti edukasion ken ipadana ti Filipinas iti kalidad ti edukasion kadagiti sabsabali a pagilian.
Maysa pay kadagiti kangrunaan a dinakamatna ti panangiramanna iti linteg ti pannakausar ti “mother tongue” wenno nakayanakan a pagsasao a kas lengguahe a pangisuro manipud iti pre-school (kindergarten) agingga iti Grado 6 tapno mapadaras ti panagsursuro dagiti ubbing.
Kunana a maibatay kadagiti kaudian a panagadal iti sangalubongan, napaneknekan a nadardaras ti panagsursuro dagiti agad-adal no mausar ti nakayanakan a pagsasao.
Maipakat ti kurikulum para iti Grado 2 ken Grado 8 iti umay a panagseserrek 2013-2014 agingga iti naan-anay a mayimplementar ti K-to-12 iti 2016, kas kinuna ni Sekretario Luistro.
(Naipablaak iti Bannawag, Hunio 3, 2013 a bilang.)
Kabaknangan a senador ni Villar
Iti gatad ti sanikua daytoy nga agpateg iti P1.45 a bilion, nagtalinaed ni Sen. Manny Villar a kabaknangan kadagiti senador ti Filipinas. Iti sabali a bangir, nagbalin met ni Sen. Francis “Chiz” Escudero a kapanglawan iti kinabaknangna nga aggatad iti nasurok a P4-milion.
Naibatay ti kinabaknang dagiti senador iti indatagda nga Statement of Assets, Liabilities, and Net Worth (SALN) iti daytoy a tawen.
Dagiti dadduma pay a senador, kas panagsasaganadda, ken ti kinabaknangda:
2. Sen. Ralph Recto, P468.47-milion;
3. Sen. Ferdinand “Bongbong” Marcos, Jr., P437.24-milion;
4. Sen. Jose “Jinggoy” Estrada, P193.58-milion;
5. Sen. Ramon “Bong” Revilla, Jr., P169.14-milion;
6. Sen. Edgardo Angara, P159.09-milion;
7. Sen. Juan Ponce Enrile, P118.63-milion;
8. Sen. Sergio Osmeña, P111.78-milion;
9. Sen. Miriam Defensor Santiago, P77.69-milion;
10. Sen. Pia Cayetano, P72.96-milion;
11. Sen. Vicente “Tito” Sotto III, P62.22-milion;
12. Sen. Franklin Drilon, P51.74-milion;
13. Sen. Loren Legarda, P45.96-milion;
14. Sen. Teofisto Guingona, P43.50-milion;
15. Sen. Panfilo Lacson, P29.96-milion;
16. Sen. Manuel Lapid, P26-milion;
17. Sen. Allan Peter Cayetano, P23.30-milion;
18. Sen. Gregorio “Gringo” Honasan, P21.08-milion;
19. Sen. Aquilino “Koko” Pimentel III, P16.99-milion;
20. Sen. Francis Pangilinan, P14.37-milion;
21. Sen. Joker Arroyo, P11.05-milion;
22. Sen. Joker Arroyo, P11.05-milion; ken
23. Sen. Antonio Trillanes IV, P4.43-milion.
(Naipablaak iti Bannawag, Hunio 3, 2013 a bilang.)
Naibatay ti kinabaknang dagiti senador iti indatagda nga Statement of Assets, Liabilities, and Net Worth (SALN) iti daytoy a tawen.
Dagiti dadduma pay a senador, kas panagsasaganadda, ken ti kinabaknangda:
2. Sen. Ralph Recto, P468.47-milion;
3. Sen. Ferdinand “Bongbong” Marcos, Jr., P437.24-milion;
4. Sen. Jose “Jinggoy” Estrada, P193.58-milion;
5. Sen. Ramon “Bong” Revilla, Jr., P169.14-milion;
6. Sen. Edgardo Angara, P159.09-milion;
7. Sen. Juan Ponce Enrile, P118.63-milion;
8. Sen. Sergio Osmeña, P111.78-milion;
9. Sen. Miriam Defensor Santiago, P77.69-milion;
10. Sen. Pia Cayetano, P72.96-milion;
11. Sen. Vicente “Tito” Sotto III, P62.22-milion;
12. Sen. Franklin Drilon, P51.74-milion;
13. Sen. Loren Legarda, P45.96-milion;
14. Sen. Teofisto Guingona, P43.50-milion;
15. Sen. Panfilo Lacson, P29.96-milion;
16. Sen. Manuel Lapid, P26-milion;
17. Sen. Allan Peter Cayetano, P23.30-milion;
18. Sen. Gregorio “Gringo” Honasan, P21.08-milion;
19. Sen. Aquilino “Koko” Pimentel III, P16.99-milion;
20. Sen. Francis Pangilinan, P14.37-milion;
21. Sen. Joker Arroyo, P11.05-milion;
22. Sen. Joker Arroyo, P11.05-milion; ken
23. Sen. Antonio Trillanes IV, P4.43-milion.
(Naipablaak iti Bannawag, Hunio 3, 2013 a bilang.)
Maysa a kuarto, 35 nga estudiante, kuna ni Sek. Luistro
Iti daytoy umay a panagseserrek, saanen a mapusek dagiti siled-pagadalan uray kadagiti nasulinek a lugar, kas kinuna ni DepEd Secretary Armin Luistro.
Innayonna a mapan laengen a 35 nga estudiante ti agyan iti maysa a kuarto.
Kinuna pay ti Sekretario a narisutdan ti 66,800 a pagkurkurangan a siled-pagadalan— karaman metten dagiti pagkurkurangan a tugaw ken libro—ken mangisursuro.
(Naipablaak iti Bannawag, Hunio 3, 2013 a bilang.)
Innayonna a mapan laengen a 35 nga estudiante ti agyan iti maysa a kuarto.
Kinuna pay ti Sekretario a narisutdan ti 66,800 a pagkurkurangan a siled-pagadalan— karaman metten dagiti pagkurkurangan a tugaw ken libro—ken mangisursuro.
(Naipablaak iti Bannawag, Hunio 3, 2013 a bilang.)
May 22, 2013
HUNIO 3, 2013
SARITA
26 Maysa a Matutudo nga Aldaw iti Biag ni Shiela
Neyo Mario E. Valdez
NOBELA
6 Ay, ni Reberen! (2)
Ariel S. Tabag
32 Galiera Queen (13)
Dionisio S. Bulong
DANIW
4 Daton iti Maysa a Sadiri
Linda T. Lingbaoan
29 Ditoy Abayko
Corazon F. Quiamas
30 Nabayagen a Nagun-odmo
Jobert M. Pacnis
48 Dandaniw a Para Ubbing
Adoracion Salantes/ Rolando A. Seguro, Jr.
SALAYSAY
8 Gapu Ta Daytoy ti Linteg (90)
Hues Joven F. Costales (Ret.)
12 Resulta ti Eleksion 2013: Ania Ngarud ti Namnamaentayo?
Neyo Mario E. Valdez
40 Ammom a Karkuluen ti Iganaganmo iti Talonmo?
Reynaldo E. Andres
KOMIKS
17 Tres Muchos (107)
20 Aritosan (31)
22 Miks & Tiks
KOLUM
14 Okeyka, Apong!
16 Dear Doc
34 TIPS
37 Kastoy, Kapid, Ditoy Hawaii
38 Ading Kosinera
42 Padasem Daytoy, Kailian
PAGLINGLINGAYAN
44 Showbiz
46 Emergency Exists, Kdp.
47 Sinniriban
47 Sapukas
47 Sudoku
47 Agkatawa ti Mayat
DADDUMA PAY
2 Ti Makunami
10 Agkamengka Man Met iti YMCA
15 Tao, Lugar, Pasamak
24 Namnamsek iti Kaipapanan ti Gakit Festival ti Angadanan
28 Siled ti Kararag
31 Nasken nga Adda Lugar a Pagbasaan ti Ubing iti Uneg ti Pagtaengan
33 Txtm8
35 Ti Gasatmo Ita a Lawas
36 Ammuem Pay Dagitoy
39 Kanayon Kadi nga Agul-ulbod ti Anakmo?
May 16, 2013
Panagkakaras!
PANAGKAKARAS! Daldalusan daytoy nga ama iti Brgy. Ammubuan, Ballesteros, Cagayan dagiti nakarasanna a lames iti ramana iti buyon iti abagatan ti pagtaenganda. Nagdadakkelan a dalag, gurami, tilapia, ar-aro ken paltat dagiti naalana. Nagiinnagawan a ginatang dagiti parokianoda iti merkado idi impanda inlako dagitoy ta am-ammodan a nataba ken di naagub dagiti lamesda. (Jobert M. Pacnis)
(Naipablaak iti Bannawag, Mayo 27, 2013 a bilang.)
Naballigi nga eleksion, padur-asenna ti Filipinas
Patien dagiti negosiante iti Filipinas a ti naballigi a midterm election a naangay itay Mayo 13, ad-adda pay a pabilegenna ti ekonomia ti pagilian.
Kinuna ni Atty. Miguel Varela, Presidente ti Philippine Chamber of Commerce and Industry, nga iti pakabuklanna, natalinaay ken naurnos ti kallabes nga eleksion iti laksid ti panagbulok ti dadduma a PCOS machine.
Kinuna pay ni Varela a mangnamnama a ti sumaruno a Kongreso, agaramid kadagiti adding tapno ad-adda pay a maawis dagiti ganggannaet a negosiante a mangibaut iti puonanda iti Filipinas.
Kinuna met ni Melito S. Salazar, presidente ti Management Association of the Philippines a ti “nadalus nga eleksion, ipanamnamana kadagiti imbestor a natalged ti agnegosio iti pagilian.”
(Naipablaak iti Bannawag, Mayo 27, 2013 a bilang.)
Rosario, Lana, ken Imahen... Gumatangkayon!
ROSARIO, LANA, KEN IMAHEN... GUMATANGKAYON! Maysa daytoy baket kadagiti naalisto nga aglaklako iti rosario, lana, imahen, kandela, pulseras ken dadduma pay kadagiti agsangpet a debosianado manipud kadagiti nadumaduma nga ili iti Cagayan ken iti pagilian a sumuknal iti agdindinamag nga Apo Baket ken iti nadaeg a Simbaan ti Piat iti Piat, Cagayan. (Dexter Marin Fabito)
(Naipablaak iti Bannawag, Mayo 27, 2013 a bilang.)
May 15, 2013
MAYO 27, 2013
SARITA
6 Dagiti Banti
Federico T. Ilac, Jr.
NOBELA
26 Ay, ni Reberen! (1)
Ariel S. Tabag
32 Galiera Queen (12)
Dionisio S. Bulong
DANIW
4 Ken ni Liwliwa
Arnold C. Baxa
29 Daniw ken ni L
Rosalie V. Calpito
30 Ti Burayok iti Pinsal
Neyo Mario E. Valdez
48 Dandaniw a Para Ubbing
Edelaine U. Duyor/Jobert M. Pacnis
SALAYSAY
8 Gapu Ta Daytoy ti Linteg (89)
Hues Joven F. Costales (Ret.)
12 Ania, Adda Manen Nakalibas a Balud?
Neyo Mario E. Valdez
40 Nadumaduma a Wagas ti Direkta a Panagmula
Reynaldo E. Andres
KOMIKS
17 Tres Muchos (106)
20 Aritosan (30)
22 Miks & Tiks
KOLUM
14 Okeyka, Apong!
16 Dear Doc
34 TIPS
37 Kastoy, Kapid, Ditoy Hawaii
38 Ading Kosinera
42 Padasem Daytoy, Kailian
PAGLINGLINGAYAN
44 Showbiz
46 Pork & Spoon, Kdp.
47 Sinniriban
47 Sapukas
47 Sudoku
47 Agkatawa ti Mayat
DADDUMA PAY
2 Ti Makunami
10 Sabali nga Ili, Sabali nga Ugali
15 Tao, Lugar, Pasamak
24 Dap-ayan 2013: Maika-45 a Kombension Nasional ken Literary Seminar ti GUMIL Filipinas: “Agkaykaysa, Pumigpigsa” (3)
28 Siled ti Kararag
31 Ammom Met Laeng ti Agdengngeg?
33 Txtm8
35 Ti Gasatmo Ita a Lawas
36 Ammuem Pay Dagitoy
39 Wen, Sabali Itan ti Kindergarten!
4th Pasnaan: Mayo 29-31
Maangay ti 4th Pasnaan itoy a Mayo 29-31-26, 2013 (saan a Mayo 24-26 kas immunan a naipakaammo) iti Doña Josefa Edralin Marcos Elementary School, Currimao, Ilocos Norte. Pagtitinnulongan daytoy nga iwayat ti GUMIL Filipinas, NCCA, Bannawag, GUMIL Ilocos Norte ken DepEd Ilocos Norte-Currimao District, ken dadduma pay a mannurat nga Ilokano.
Sangapulo nga agdadamo a mannurat nga Ilokano ti napili a Fellow iti Maikapat a Pasnaan, ti workshop a para kadagiti mannurat nga Ilokano.
Dagiti Fellow: Alain Fontanilla Razalan (para iti Sarita a Para Ubbing), Io M. Jularbal (iti Sarita), Sheila Mae Ricarze (Sarita), Gorgonia B. Serrano (Sarita), Rosario A. Bingayen (Daniw a Para Ubbing), Mercy Vergara Yabes (Daniw), Rhea Rose D. Berroy (Daniw), Florenda Limog Pedro (Daniw), Roselyn Carillo Campano (Daniw), ken Romnick Mahor Asuncion (Daniw)
Addan iti maikapat a tawenna, ti Pasnaan ti agserbi a “pangmulian” iti pluma dagiti agdadamo a mannurat nga Ilokano tapno agballigi dagitoy a sumarsaruno a mangtagiben ken mangitandudo iti Literatura ken Lengguahe ni Ilokano. Agpaay met a panelist dagiti mabigbigbig a mannurat nga Ilokano a pakairamanan dagiti editor ti Bannawag.
May 10, 2013
Pudtol, Apayao
PUDTOL, APAYAO. Siaagawa dagiti agibilbilag iti daytoy a pribado a pagibilagan (paved dryer) iti irik, mais ken dadduma pay a bukbukel tapno maakas a dagus dagiti imbilagda a mais mais sakbay nga umay ti tudo. No tiempo ngamin ti panagaapit iti Abril ken Mayo iti Apayao, pasaray nainit ti bigat sa itudona iti malem. (Leilanie G. Adriano)
(Naipablaak iti Bannawag, Mayo 20, 2013 a bilang.)
Baro a gakat iti imigrasion iti US, pabor kadagiti Pinoy
Daytoy ti pammati dagiti eksperto iti imigrasion maipanggep iti maysa a probision ti maad-adal ita a baro nga Immigration Bill iti US Congress.
Sagudayen ti nasao a probision, maikkan iti preperensia a maikkan iti visa ken makapagnaed iti Estados Unidos dagiti nakaadal ken manamnama a makatulong iti idudur-as ti nasao a pagilian.
Panggep ti nasao a probision a baliwan ti aglimapulo a tawenen a probision ti linteg iti imigrasion a mangited iti preperensia iti “family ties” wenno iti panagtitipon dagiti kameng ti maysa a pamilia.
Kuna dagiti eksperto iti imigrasion a no bilang maaprobaran ti nasao a singasing a “merit system,” mapaboran, kangrunaanna dagiti agnaed iti Asia, kas koma iti Filipinas, India ken China nga adu kadagiti umilina ti nakaadal ken addaan iti laing iti inhenieria ken teknolohia.
Kangrunaan met a mapukawan dagiti Mehikano ken dagiti Central American, kas kuna dagiti mangam-amiris iti singasing a probision.
(Naipablaak iti Bannawag, Mayo 20, 2013 a bilang.)
Utong!
UTONG! Repreppeten dagitoy nga agapo ti Brgy. Ammubuan, Ballesteros, Cagayan dagiti kaburburasda a bunga ti utong kadagiti tambak ti piskeria iti abagatan ti pagtaenganda. Kangina ti utong kadagitoy a panawen ta manmano ti suplay. Panaraten dagiti bangkag itoy a deppaar ket di makapagbiag dagiti utong no kastoy a kalgaw isu a bentahe dagitoy nga agapo ta adda nadam-eg a tambak dagiti piskeria a pagmulmulaanda. Makita pay ti sangkabassit a bunga ti kalamansi a naburasda iti arubayanda. (Jobert M. Pacnis)
(Naipablaak iti Bannawag, Mayo 20, 2013 a bilang.)
May 9, 2013
Panagsapata ken umuna a regular meeting ti GF Board: Mayo19
Maaangay met ti umuna a regular a miting dagiti opisial ken kameng ti hunta direktiba ti gunglo kalpasan ti panagsapata tapno mapagsasaritaan dagiti proyekto ti liderato para iti panagtakemda iti dua a tawen (2013-2015). Mabukel met dagiti nadumaduma a komite a mangrienda kadagiti pakaseknan ti gunglo.
Ipaganetget ni Arthur P. Urata, Sr., baro a presidente ti gunglo, ti itatabuno dagiti amin a napili nga opisial: Mario Tejada (bise-presidente), Roy V. Aragon (sekretario-heneral, Eden C. Bulong (tesorera), Estela Bisquera-Guerrero (auditor), Benjamin P. Pacris (business manager), Reynaldo E. Andres (PRO), ken dagiti kameng ti hunta direktiba a da Sherma E. Benosa, Emy Amad Z. Bucaneg, Eliseo B. Contillo, Freddie P. Masuli, Aileen R. Rambaud, Martin T. Rochina, Ariel S. Tabag ken Vilmer V. Viloria.
Maigunamgunam pay ti idadar-ay dagiti presidente dagiti sanga ti GF: Villamor Visaya (Isabela), Elizabeth M. Raquel (Ilocos Norte), Edilberto H. Angco (Ilocos Sur), Djuna R. Alcantara (La Union), Marianito Machacon (Pangasinan), Retired RTC Judge Vivencio Baclig (Metro Manila) ken Joey Guzman (Abra).
Manamnama met ti pannakiuman ti liderato kadagiti sanga ti GF iti ballasiw-taaw a kas kada Arnold Baxa (Maui), Rizal Fernandez (Oahu) ken Nexon D. Agcaoili (Hong Kong),
Mainaig iti daytoy, mapagpapatangan pay iti nasao a miting ti kasasaad dagiti saanen nga aktibo wenno adda parikutna a gunglo a kas iti Hawaii, Guam, California, Greece, Nueva Vizcaya ken Baguio-Benguet tapno marisut amin a pakaseknan dagitoy iti kabiitan a panawen. (Reynaldo E. Andres)
(Naipablaak iti Bannawag, Mayo 20, 2013 a bilang.)
MAYO 20, 2013
SARITA
6 Sashimi
Linda T. Lingbaoan
NOBELA
28 Galiera Queen (11)
Dionisio S. Bulong
32 Saan a Rosas Amin Nga Ayat, Maria Emmanuelle (14)
Reynaldo A. Duque
DANIW
4 Sika ken ti Bullalayaw
Amado I. Yoro
30 Flora
Djuna R. Alcantara
48 Dandaniw a Para Ubbing
Leonora R. Melchor/Nick Harold R. Gajonera
SALAYSAY
10 Gapu Ta Daytoy ti Linteg (88)
Hues Joven F. Costales (Ret.)
12 Apay nga iti Mayo ti Eleksion?
Neyo Mario E. Valdez
40 Doble ti Maganansiam iti Haybrid a Karabasa
Reynaldo E. Andres
KOMIKS
17 Tres Muchos (105)
20 Aritosan (29)
22 Miks & Tiks
KOLUM
14 Okeyka, Apong!
16 Dear Doc
34 TIPS
37 Kastoy, Kapid, Ditoy Hawaii
38 Ading Kosinera
42 Padasem Daytoy, Kailian
PAGLINGLINGAYAN
44 Showbiz
46 Sobeneer, Kdp.
47 Sinniriban
47 Sapukas
47 Sudoku
47 Agkatawa ti Mayat
DADDUMA PAY
2 Ti Makunami
15 Tao, Lugar, Pasamak
24 Dap-ayan 2013: Maika-45 a Kombension Nasional ken Literary Seminar ti GUMIL Filipinas: “Agkaykaysa, Pumigpigsa” (2)
26 Agkikitatayonto Idiay Pudtol!
27 Nalaing nga Agdayamudom ti Anakmo?
29 Txtm8
31 Ania Dagiti Rumbeng a Maammuan ni Ma’am Maipanggep iti Anakmo?
33 Siled ti Kararag
35 Ti Gasatmo Ita a Lawas
36 Ammuem Pay Dagitoy
39 Kasano a Mapagtalinaed ti Kinasalun-at Dagiti Annaktayo?
May 4, 2013
Panagmamangga Manen
PANAGMAMANGGA MANEN. No kastoy a kapudot ti tiempo, di maliklikan ti itataud dagiti nadumaduma a sakit ti mangga kas iti panagtaud ti ngisit (anthracnose) ken panaglungsot (stem-end-rot) kalpasan a maburas dagitoy sa mailako iti merkado. Ngem babaen ti partuat ti Mariano Marcos State University-College of Engineering nga Automated Hot Water Treatment (AHWT) para iti mangga, bimmaba iti 30 porsiento wenno nakurang a maysa a porsiento laengen ti dadael dagiti mapaluom a mangga babaen ti nasao a kabaruanan a teknolohia a pinonduan ti Department of Science and Technology. Kas ken ni Apo Ricardo “Carding” Tolentino (adda iti ladawan), presidente ti Ilocos Norte Mango Stakeholders Association, Inc. ken cooperator ti nasao a teknolohia, ad-adda nga immadu ti ganansiana gapu iti panangaramatna iti daytoy a teknolohia a bimmassit dagiti maperdi (reject) sakbay a may-export dagitoy iti Hong Kong, China ken Japan a kangrunaan a gumatgatang kadagiti mangga manipud iti Ilokos ken Cagayan. Kadua ni Mang Carding iti ladawan dagiti sumagmamano nga opisial ti DOST a da Dr. Paulina Nebrida (S&T Promotions Center Manager, DOST I), Jonathan Viernes (Provincial Director ti DOST-Ilocos Norte), Engr. Thomas Ubińa ti MMSU-COE ken project team leader ti nasao a teknolohia, ken dadduma pay a cooperators ti DOST. (Leilanie G. Adriano)
(Naipablaak iti Bannawag, Mayo 13, 2013 a bilang.)
Posted by AST at 2:52 AM No comments: Links to this post
Labels: Mangga
Agkurkurang ti PH iti pharmacist –FDA
Impeksa ti Food and Drug Administration (FDA) ti panagparparikutda iti panagkurkurang ti Filipinas kadagiti parmasiutika/o, maysa a problema a manglaplapped iti pannakaipaay kadagiti umili kadagiti natalged ken nalaka ti bayadna nga agas.
Kinuna ti FDA nga adda 32,443 a paglakuan iti agas (retail outlets) iti Filipinas iti agdama idinto nga agarup 20,000 laeng dagiti rehistrado a pharmacist.
Kuna ti FDA a tunggal drug oulet, masapul nga imatonan koma ti rehistrado a pharmacist, kas sagudayen ti Republic Act 5921 wenno ti The Pharmacy Law.
Kuna ti FDA a saan pay a nairaman iti listaan dagiti 525 a retail outlets a para kadagiti non-prescription drugs ken 332 a Chinese drugstores, 302 a drug manufaturers, 45 a medical device manufaturers, 412 a drug traders ken 6,044 a drug distributors a nasken koma met nga addaan kadagiti kabukbukodan a pharmacist.
(Naipablaak iti Bannawag, Mayo 13, 2013 a bilang.)
61,000 a baro a titser, panggep nga alaen ti Dept. of Education
Impakaammo ti Departamento ti Edukasion itay lawasna ti panggepna a mangala iti 61,000 a baro a mangisursuro tapno marisut ti panagkurkurang dagiti mangisursuro iti pagilian.
Naireport nga iti napalabas a tawen, agkurkurangen ti DepEd iti 47,000 a mangisursuro.
Babaen dagiti nayon a mangisursuro, marisut metten ti kaadu unay dagiti ubbing iti maysa a klase nga iggem ti maysa a mangisursuro.
(Naipablaak iti Bannawag, Mayo 13, 2013 a bilang.)
Burnokam, Tatang, Burnokam!
BURNOKAM, TATANG, BURNOKAM! Kasla kastoy man ti yir-iriag daytoy anak iti amana bayat ti panangbulos daytoy naud-udi iti ullaw iti kataltalonan iti Barangay Nagpatayan, Banna, Ilocos Norte. Daytoy panagullaw ti paglinglingayan dagiti ubbing bayat ti kangitingitan ti kalgaw nangnruna no kasta a naangin. (Ryan Dulig)
(Naipablaak iti Bannawag, Mayo 13, 2013 a bilang.)
Posted by AST at 2:46 AM No comments: Links to this post
Maika-50 nga Anibersario ti GUMIL Ilocos Sur, maplano
Rugian ti GUMIL Ilocos Sur (GIS) a planuen ti pannakarambak ti Nabalitokan nga Anibersariona inton 2014 iti maysa nga special meeting dagiti opisialna a maangay inton Mayo 5, 2013 iti pagtaengan da agkaingungot a Rudy Llanes ken Mercedes Tabbada-Llanes iti Brgy. Anonang Mayor, Caoayan, Ilocos Sur.
Ni Mrs. Llanes ti agdama a tesorera ti GUMIL Ilocos Sur ken maysa kadagiti nakipagbangon a kameng ti gunglo idi 1964.
Maipamaysa a mataming iti miting ti pannakabuangay dagiti nadumaduma a komite a makipagsayangkatto itoy naindaklan a pasken ti GIS a binangon daydi Dios-ti-aluadna a Pelagio A. Alcantara idi Oktubre 4, 1964.
(Naipablaak iti Bannawag, Mayo 13, 2013 a bilang.)
Ni Mrs. Llanes ti agdama a tesorera ti GUMIL Ilocos Sur ken maysa kadagiti nakipagbangon a kameng ti gunglo idi 1964.
Maipamaysa a mataming iti miting ti pannakabuangay dagiti nadumaduma a komite a makipagsayangkatto itoy naindaklan a pasken ti GIS a binangon daydi Dios-ti-aluadna a Pelagio A. Alcantara idi Oktubre 4, 1964.
(Naipablaak iti Bannawag, Mayo 13, 2013 a bilang.)
May 1, 2013
MAYO 13, 2013
SARITA
6 Ti Ubing nga Agnagan iti Shalala
Ronelyn B. Ramones
NOBELA
26 Galiera Queen (10)
Dionisio S. Bulong
30 Saan a Rosas Amin Nga Ayat, Maria Emmanuelle (13)
Reynaldo A. Duque
34 Apo Baboy Partylist (29)
Jose A. Bragado
DANIW
4 Bayakabak iti Mayo
Jobert M. Pacnis
8 Makitak ti Rabii iti Aldaw
Robert R. Alicias
32 Kalawakaw
Jake F. Ilac
48 Dandaniw a Para Ubbing
Gregorio T. Amano
SALAYSAY
10 Gapu Ta Daytoy ti Linteg (87)
Hues Joven F. Costales (Ret.)
12 Agal-aluadka, Adda Mangsipsiput Kenka!
Neyo Mario E. Valdez
KOMIKS
17 Tres Muchos (104)
20 Aritosan (28)
22 Miks & Tiks
KOLUM
14 Okeyka, Apong!
16 Dear Doc
36 TIPS
39 Kastoy, Kapid, Ditoy Hawaii
40 Ading Kosinera
42 Padasem Daytoy, Kailian
PAGLINGLINGAYAN
44 Showbiz
46 Breast Fast, Kdp.
47 Sinniriban
47 Sapukas
47 Sudoku
47 Agkatawa ti Mayat
DADDUMA PAY
2 Ti Makunami
15 Tao, Lugar, Pasamak
24 Dap-ayan 2013: Maika-45 a Kombension Nasional ken Literary Seminar ti GUMIL Filipinas: “Agkaykaysa, Pumigpigsa”
28 Siled ti Kararag
29 “Dios ti Agngina”
33 Isaganam ti Anakmo a Mapan Agbasa
35 Txtm8
37 Ti Gasatmo Ita a Lawas
38 Ammuem Pay Dagitoy
41 Nakasagana Kadi ti Anakmo a Mapan Makikamping?
Subscribe to: Posts (Atom)